Category
stringclasses 6
values | Article
stringlengths 75
14.3k
|
|---|---|
hmarchhak | Election Commission of India (ECI) in hriattirna a tihchhuah angin, Meghalaya leh Manipur-ah June 19 hian Rajya Sabha inthlan buatsaih a ni dawn. ECI chuan Rajya Sabha seat 18-a inthlan neih hun tur hi a puang a, inthlan neihna turte hi Meghalaya leh Manipur-ah seat khat ve ve, Andhra Pradesh leh Gujarat-ah seat li ve ve, Madhya Pradesh leh Rajasthan-ah seat thum ve ve leh, Jharkhand-ah seat hnih an ni. Heng seat 18-a inthlan neih hun tur hi March 26 kha ruahman ni mah se, hri leng vangin Election Commission chuan a sawn hla a ni. |
hmarchhak | Nagaland khawpui-a K Badze Quarantine Centre (QC)-a dah mi pakhat chu Pathianni khan a tlan chhuak.Chief Medical Officer, Kohima hnena lehkha thawna a inziah dan chuan tlan chhuak hi Rajendra Prasad Mahala a nih thu leh Pathanni chawhnu dar 1:30 velah khan quarantine centre-ah hian a awm lo tih hriat chhuah a ni. Tukverh tichhiain a tlan chhuak niin an ziak.Quarantine tlanchhuak hi QC-ah hian May 24-a dah luh kha a ni a, Uttar Pradesh aṭanga Manipur lam pan a nih thu lehkha thawnah hian an ziak tel a, UP aṭanga Manipur lam pan ni si Nagaland QC-a a awm daih hi an sawi fiah lo bawk. |
hmarchhak | Assam sorkar chuan hripui leng mek karah state chhunga jail chhung tawt lutuk tihziaawmna turin tang ṭhenkhat a chhuah. Supreme Court chuan jail tawt lutuk tihziaawmna turin tang chhuah ṭhen turin a lo ti tawh a, he thupek hi zawmin Assam sorkar chuan jail hrang hrang aṭangin tang 3,557 a chhuah tawh tih a sawi. Assam inspector general of prisons Dasarath Das chuan state chhunga jail 31-ah tang hi 8,510 an awm mek tih a sawi. March thla aṭang khan tang zinga 3,557 chu chhuah an ni tawh tih sawiin, bail leh personal bond hmangin chhuah an ni, a ti. Das chuan tang chhuah zinga 3,161 chu an thubuai ngaihtuah laite an ni a, hetihlai hian thiam loh chantir tawh mi 101 pawh annual leave pek an ni a, mi dang 15 chu parole-in chhuah tir an ni bawk, a ti. Tang chhuah ṭhen an nih tak avangin jail 31-a tang awm thei tur zat tur mi 8,938 aṭangin tang awm zat 8,510-ah a tla hniam a, hei vang hian jail chhung pawh tawt loin social distancing rule pawh hman theih a ni tih Das chuan a sawi. |
hmarchhak | Sikkim sorkar chuan hri pui leng avanga an state sum dinhmun a tlakhniam dawn avangin, sum lama harsatna an tawh tur chhawkna kawng khat atan inrenchemna a kalpui dawn. Kar liamta Zirtawpni khan chief minister Prem Singh Tamang kaihhruaiin cabinet meeting neih a ni a, hetah hian inremchemna kalpuina tur ruahmanna te an siam. Chief minister leh minister-te hlawh chu kum khat chhung atan 35% a tihhniam an remti. State sorkar chuan an sum dinhmun a tlakhniam dawn avangin thla ru kchhung atan regular/work-charged/muster roll/adhoc/consolidated pay/ temporary basis-a hnathawktu thar lakluh a khap. Department hrang hrangte chu motor, computer leh a hmanrua dangte thlak emaw, a thar lei emaw a khapsak a; department-te sum hman theih zat ruahman pawh 10% a tihhniam sak an ni bawk. Sorkarin advertisement leh tender notice a tihchhuah ṭhina pawh khuahkhirhna siamin, a ṭul tawp lo chu tichhuak tawh rih lo tura tih a ni. Sorkar hnathawkte hnena allowance pekah pawh khuahkhirhna siam a ni a, housing building advance pek tur pawh thupek awm leh hma chuan tihtawp rih a ni. Hetih lai hian inrenchemna kalpui tur hian central sponsored scheme-te erawh a nghawng tel lo ang. |
hmarchhak | Arunachal PradeshArunachal Pradesh-ah Inrinni khan hri kai hmuh thar mi pahnih awmin, an state-a Covid-19 hmuh tawh hi mi 49 an tling tawh. State health department chuan Inrinni khan sample 446 test a nih thu sawiin, heng zinga pahnih chu a positive tih a sawi. AP-ah hian sample 11,261 lak khawm a ni tawh a, sample 1,841 result nghah mek a ni. Hri kai hmuh tawh mi 49 zinga pakhat chu enkawl dam a ni tawh bawk. AssamAssam-ah Covid-19 kai an pun belh zel a, hri kai hmuh chhuah tawh chu nimin thleng khan mi 2,565 an tling tawh. Health minister Himanta Biswa Sarma chuan nimin khan hri kai hmuh thar mi 92 an awm thu sawiin, an zinga 39 chu Hojai-a mi niin, Dhubri-a mi 10, Golaghat-ah pasarih, Lakhimpur-ah panga leh Dhemjai-ah pakhat an awm bawk. Assam-ah hri kai zinga mi 588 chu enkawl dam an ni tawh a, hri kai mek hi mi 1970 an awm. Covid-19 thihpui hi mi pali an awm tawh bawk a ni. Kamrup (Metro) Deputy Commissioner Biswajit Pegu chuan hri kai hmuh an awm thar leh avangin Guwahati-a Panbazar area-a Arihan apartment chu Containment Zone-ah a puang thar. He hmun hi midang tlawh pawh theih loh tura khar nghal turin a hriattir nghal bawk. Kar liam ta Zirtawpni thleng khan Guwahati khawpui chhungah hmun panga chu containment zone-ah puan a ni a, hengte hi Noonmati-a Bathou Nagar, Maligaon-a Krishna Nagar, Hengrabari-a Lichubagan, Indrapur Hill Top leh Guwahati Central Jail-te an ni. Manipur Manipur-ah Inrinni zan khan Covid-19 kai mi 15 hmuh belh an ni a, an zinga paruk hi thlawhtheihna hmanga haw an ni. Manipur-ah hian hri kai hmuh tawh hi mi 172 an tling tawh a, an zinga 52 chu enkawl dam an ni tawh. Additional health director Dr K Sasheekumar Mangang chuan hri kai hmuh tharte hi state dang aṭanga haw vek an nih thu sawiin, pariat chu Mumbai aṭanga haw niin, a dang pasarih chu Delhi aṭanga haw an ni tih a sawi. An vai hian an dinhmun a ngaihtuahawm lo a, RIMS leh JNIMS-a Covid-19 care centre-ah dah nghal an ni. State health official-te chuan hri kai hmuh tharten an lo khawih fuhte zawnchhuah hna thawh nghal a nih thu an sawi. Manipur sorkar chuan Covid-19 leng mekah an state-ah healthcare staff indaihlohna nasa tak a tawk a, hei vang hian doctor leh nurse lakbelh a tum. Health minister L Jayentakumar chuan medical staff leh equipment an neih mekte chu hri dona atan chuan a tawk zo hrih lo hle tih a sawi a, staff indaihloh phuhrukna turin doctor 300 leh nurse 106 lakbelh an ni dawn a, hei hi cabinet pawhin a pawmpui tawh tih a sawi bawk. MeghalayaMeghalaya-ah nimin khan hri kai pakhat hmuh belh niin, an state-a Covid-19 kai hmuh tawh hi mi 34 an tling tawh a ni. Chief minister Conrad K Sangma chuan hri hmuh thar a nih thu hi sawiin, tun hnaia Maharashtra aṭanga haw a nih thu leh, East Khasi Hills-a quarantine lai a nih thu a sawi. Meghalaya-ah hian Covid-19 hi mi pakhatin a thihpui tawh a, hri kai zinga mi 13 chu enkawl dam an ni tawh thung. NagalandNimin zing khan Nagaland-ah hri kai hmuh thar mi panga an awm. Nagaland-ah hian hri kai hmuh tawh hi mi 112 an tling tawh a, an zinga pariat enkawl dam an ni tawh. Health minister S Pangnyu Phom chuan Inrinni khan sample 318 test a ni tih sawiin, nimin zingah a result hi hriat niin, an zinga panga chu a positive a ni, a ti. Hri kai hmuh tharte hi Dimapur mi vek an ni. Nagaland-a a hri kai hmuh tharte tih loh, a hmaa mi 107 lo hmuh tawhte chu May 22-a Chennai aṭanga Shramik special train hmanga hawte leh heng mite nena inkaihhnawihna neite vek an ni. SikkimSikkim-ah hri kai hmuh thar mi pali an awm a, anni nen hian hri kai hmuh hi mi pasarih an tling tawh a ni. Health department director general Dr Pempa Tshering Bhutia chuan hri kai hmuh thar pali zinga pakhat hi Maharashtra aṭanga haw a nih thu sawiin, khawsik a neih thu leh, damdawiina dah luh a nih nghal thu a sawi. Pakhat hi June 3-a Covid-19 positive tih hmuh chhuah chhungte an nih thu sawiin, Gangtok bula New STNM hospital-ah dah a ni a, a contact lo neih tawh mi 27-te pawh test tura tih an ni, a ti. Dr Bhutia chuan hri kai hmuh thar pahnihte hi state dang aṭanga lo haw niin, quarantine centre-a ni 14 inkhung hran hun pawh hmang zo tawh a ni, a ti. Mahse ni 14 hnuah hri hi an kai tih hmuh chhuah leh a ni a, New STNM hospital-ah dah niin, an contact zawng zawng pawh test vek an ni dawn bawk. TripuraInrinni khan Tripura-ah Covid-19 kai hmuh chhuah thar mi 55 an awm a, an state-a hri kai hmuh tawh hi mi 750 an ni tawh a ni. Chife minister Biplab Kumar Deb chuan Inrinni zan khan sample 1,125 test zingah 55 chu Covid-19 positive an ni tih hriat a nih thu a sawi. Hri kai hmuh thar zinga a tam zawk hi zinchhuahna nei niin, a dangte chu he hri kai tawhte nena in khawih fuhna neite an ni, a ti. An state-ah hri kai an pun belh zel avangin mipuite chu fimkhur zual turin CM chuan a chah nghal bawk. |
hmarchhak | Sikkim sorkar chuan hri pui leng avanga an state sum dinhmun a tlakhniam dawn avangin, sum lama harsatna an tawh tur chhawkna kawng khat atan inrenchemna a kalpui dawn. Kar liamta Zirtawpni khan chief minister Prem Singh Tamang kaihhruaiin cabinet meeting neih a ni a, hetah hian inremchemna kalpuina tur ruahmanna te an siam. Chief minister leh minister-te hlawh chu kum khat chhung atan 35% a tihhniam an remti. State sorkar chuan an sum dinhmun a tlakhniam dawn avangin thla ru kchhung atan regular/work-charged/muster roll/adhoc/consolidated pay/ temporary basis-a hnathawktu thar lakluh a khap. Department hrang hrangte chu motor, computer leh a hmanrua dangte thlak emaw, a thar lei emaw a khapsak a; department-te sum hman theih zat ruahman pawh 10% a tihhniam sak an ni bawk. Sorkarin advertisement leh tender notice a tihchhuah ṭhina pawh khuahkhirhna siamin, a ṭul tawp lo chu tichhuak tawh rih lo tura tih a ni. Sorkar hnathawkte hnena allowance pekah pawh khuahkhirhna siam a ni a, housing building advance pek tur pawh thupek awm leh hma chuan tihtawp rih a ni. Hetih lai hian inrenchemna kalpui tur hian central sponsored scheme-te erawh a nghawng tel lo ang. |
hmarchhak | Tripura chief minister Biplab Deb chuan Inrinni khan Dhalai district Jahar Nagar-a Ambassa unit-ah BSF sipai pahnih chu Covid-19 an kai tih hriat a nih thu a sawi. Heng mi pahnihte nen hian Tripur-ah hian coronavirus kai hi mi pali hmuh an ni tawh a, mahse a hmasaa mi pahnihte chu enkawl dam an ni tawh a ni.Covid-19 kai hmuh hmasak pahnihte enkawl dam an nih hnuah, April 23 khan Tripura chu hri kai awm lohna state-ah puan a ni. Mahse Inrinni khan sipai pahnihten he hri hi an kai tih hmuh a ni leh ta a ni. Health official-te chuan Border Security Force sipaite hi Agartala-a GBP hospital-ah dah luh nghal an ni tih an sawi. |
hmarchhak | Sorkar laipui chuan North Eastern Council (NEC) hnenah hmarchhak biala project thawhna tur fund 30% pek a remti. Prime minister Narendra Modi kaihhruaia Nilainia cabinet meeting-ah he thutlukna hi an siam a ni. Ruahmanna an siam ang chuan, North Eastern Council fund 30% chu 'Schemes of North Eastern Council' hnuaia hmarchhak biala hmun hnufual zawkte tihhmasawnna hna thawhna atan hman a ni ang. Heng project thawhna tur hian state-in 60% leh sorkar laipuiin 40% an tum dawn tih official thuchhuah chuan a tarlang bawk. |
hmarchhak | Manipur-a Ukhrul district-ah nimin khan kangmei nasa tak a chhuak a, dawr pasarih a kang ral. Hei hi kar khat pawh tlingloa kangmei a chhuah ṭum thumna a ni. Nimina kangmei chhuahna hmun hi Autonomous District Council (ADC) Ukhrul office bula Phunreitang area a ni a, zing dar 3 velah a chhuak a ni. Dawr pasarih kang ral vekin heng zingah hian vehicle workshop leh bakery te pawh an tel. Thi leh hliam erawh an awm lo.Thawhlehni tlai khan Ukhrul khuaa Viewland Zone 1-ah kangmei a chhuak a, January 25 khan he district veka Hunphung khuaah kangmei chhuakin, nausen pakhat a kang hlum bawk a ni. |
hmarchhak | Sikkim sorkar chuan state chhunga zirna in hrang hrangte chu May 31 thleng a khar dawn. Chief minister Prem Singh Tamang hoa cabinet meeting chuan state chhunga hri leng laka invenna an kalpui dan hrang hrangte thlirhoin, zirna in khar chhunzawm zel hi an rel a ni. Sikkim hi India ram state zingah Covid-19 kai awm lohna state awmchhun a ni a, mahse hetichung hian hri leng laka invenna tura khuahkhirhna siam a ni a, police leh district thuneitute chu inkharkhipna dan hman mek chu khauh taka kengkawh tura hriattir an ni. Cabinet meeting chuan inkhakhipna kalpui mek, May 3-a tawp hunah an state-in hma a lak dan tur chu an ngaihtuah nghal bawk. |
hmarchhak | Arunachal Pradesh-a Dibang Valley district-ah ruahsur nasa avanga leiminin in pakhat hnawlin, mi pathum an thi. Leiminin an chenna in a hnawl avanga thi te hi in neitu, kum 27 mi leh a fate pahnih, kum sarih leh kum thum mi an ni. Dibang Valley superintendent of police, S Singpho chuan ni 9-10 chhung chu an district-ah ruah nasa taka surin, hmun tam takah lei a min niin a sawi. Chief minister Pema Khandu chuan chhiat tawk chhungte a tuarpui thu a sawi a, chhiatna thleng vanga thi chhungte chu zangnadawmna cheng nuai li pek an nih tur thu a puang bawk. |
hmarchhak | Meghalaya chief minister leh National People's Party (NPP) national president Conrad Sangma chuan Manipur-a BJP kaihhruai ṭangrual sorkara NPP minister te paih an ni dawn nia thuthang awm chu a dik lo a, NPP minister-te hi paih an ni dawn lo tih a sawi. Kum 2017-a BJP kaihhruai ṭangrual sorkar siam a nih dawn khan, NPP MLA-te chu kum nga term chhungin minister-ah dah an ni ang, tiin an inrem a ni. Conrad chuan he thutiam hi Amit Shah ngeiin a siam a ni tih a sawi bawk. NPP hruaitu Sangma hian kar liam ta khan ni hnih chamin Manipur hi a tlawh a, Inrinni khan Nagaland-a NPP meeting-a tel turin a kal leh. Manipur-a a cham chhung hian an party thuam chak dan sawipuiin NPP Manipur state hruaitute a kawm. NPP hian Manipur hill district-a autonomous district council election neih tura party mala chuh a tum a ni. Manipur assembly inthlan, kum 2017-a neihah khan BJP hi seat la hnem ber dawt niin, Congress in seat 28 a lak laiin seat 21 a la a ni. Mahse hetichung hian NPF MLA pali; NPP MLA pali; LJP, Trinamool Congress leh independent MLA pakhat ṭheuhte nen ṭangrual sorkar an din zawk a ni. |
hmarchhak | Nagaland sorkar chuan state danga tangkhang hruai hawte khung hranna turin Dimapur-a private school leh college hostel-te a hmang dawn. Dimapur district-a Covid-19 related activities incharge, agriculture production commissioner Y Kikheto Sema chuan Thawhṭanni khan All Nagaland Private Schools Association, All Nagaland Private Colleges Association leh Dimapur district education officer-te meeting a neihpui a, tangkhang hruai hawte lo dawnsawn leh enkawl zui dan turte an sawiho. Meeting-ah hian Food and Civil Supplies Department secretary leh Covid-19 core committee convenor Honje Konyak pawh a tel. Sema chuan state dang tangkhangte hruai haw an nih dan turte sawiin, hmun dang aṭang haw tur Dimapur district bikah pawh mi 8,000 chuang an awm tih a sawi. Heng mite hi dan angin ni 14 chhung khung hran vek an ngai a, mahse an awmna tur hi sorkar hmun neihin a daih loh avangin private school leh college neitute chu an hostel-te quarantine centre-a hman phalsak turin a ngen. A ngenna hi private school leh college neitute pawhin an lo remtih sak a ni. Tangkhang hawte hi uluk takin screening neih sak vek an ni dawn a, an mamawhte pawh sorkarin a ngaihtuah vek dawn tih Sema chuan a sawi. |
hmarchhak | Myanmar sorkar chuan kar liam ta Zirtawpni khan hmarchhak helpawl member a man mi 22-te chu India kutah a hlan. India hnena hel hlante hi Assam helpawl National Democratic Front of Boroland (NDFB-S) leh Kamtapur Liberation Organisation (KLO) member 10 bakah, Manipur helpawl pali UNLF, PREPAK (Pro), KYKL leh PLA member 12 te an ni. Hel 22-te hi special plane hmangin Myanmar aṭang hian rawn phurh thlen an ni. Helte hi Manipur khawpui Imphal leh Assam khawpui Guwahati-ah police-te kutah hlan an ni. Hei hi India sorkarin a ngenna anga Myanmar-in hmarchhak hel a mante a hlanna hmasa ber a nih thu senior national security planner chuan a sawi. Hmarchhak hel hlante zingah hian NDFB (S) self-styled home secretary Rajen Daimary, UNLF captain Sanatomba Ningthoujam leh PREPAK (Pro) Lt Pashuram Laishram-te an tel a ni. Myanmar sipaite hian an ramah hmarchhak helpawlte an awm tih Indian security agency-te hnen aṭanga thu an dawn bawhzuiin, nikum February - March thla chhung khan hel lakah hian beihpui an thlak a ni. Zirtawpnia hel an hlante pawh hi beihpui an thlak ṭuma Sagaing biala an mante an ni. |
hmarchhak | Assam health team chuan thla khat chhungin state chhunga thingtlang khaw 25,000 te tlawhin, influenza-like illnesses (ILI) leh acute respiratory syndrome (ARS) kai te endik hna an thawk dawn tih a sawi. Heng hrite hi a darh lohna turin sample tam thei ang ber test tum a ni tih health minister Himanta Biswa Sarma chuan a sawi. Minister chuan ILI leh ARS kaite hi an taksaa a lanchhuah dan hi Covid-19 kaite nen an inang tih sawiin, hei vang hian doctor, nurse leh laboratory technician-te awmna health team chuan sample lain thingtlang khaw hrang hrang hi an tlawh kual dawn niin a sawi. Sarma chuan health worker-te chuan mahni ina inkhunghrang tura tihte chuan dan an zawm ṭha em an enfiah vek dawn tih sawiin, midangte an tlawhpawh lohna turin an in pawn lamah hriattirna pawh tar zel a ni ang, a ti. Health minister chuan pawnchhuahnaah hmaituamna, mask chu vuah ngei ngei tur a ni tih sawiin, dan zawm lote chu Rs 500 chawitir an ni tur thu a sawi. Duhdah taka mask vuahte pawh hremna pek an ni dawn tih a sawi bawk. |
hmarchhak | Assam chief minister Sarbananda Sonowal chuan an state-a vawk 2,500 chuang zet an thih phahna, African swine fever chu a darh zel lohna tura hma la tur leh, ruahmanna te siam turin veterinary leh forest department thuneitute a hrilh.Chief minister chuan department pahnihte hi National Pig Research Centre (NPRC) chu thawhpui tura chahin, state chhungah he vawk pul hri leng mek khuahkhirhna tura theihtawp chhuah turin a ti a ni. Sorkar pawhin an vawk vulhtute harsatna sutkian sakna tur, bailout package pawh a la siam dawn tih a sawi bawk.Veterinary minister Atul Bora chuan Pathianni khan February thla tawp lam hian he flu hi hmuh a ni tawh tih a sawi. Sorkar chuan vawk suat nghal mai a tum rih lo tih sawiin, a hri a darh loh venna kawnga hma lak phawt a tum tih a sawi. |
hmarchhak | Assam-a dan loa lut, ramdang mite dahna tur permanent detention hmasa ber chu March thla hian peihfel hman a ni dawn. Permanent detention centre hi Assam Police Housing Corporation Limited (APHCL) chuan sain, civil work lam chu an zo fel tawh. Barrack siamna tur hmanruate chu Visakhapatnam aṭangin lak mek an ni. APHCL Managing Director Arabinda Kalita chuan, ""Goalpara district-a Matia ram bigha 20-a zaua project thawh mek hi February, 2020 a zawhfel hman turin kan ti a, mahse hmanrua ṭhenkhat rawn thlen tlai avangin March thlaah deadline hi sawn a ni leh ta a ni,"" a ti. Home & Political Department chuan permanent detention centre hi peihfel a nih hunah, tuna district jail hrang hranga temporary detention centre-a ramdang mi dahte chu sawn an nih tur thu a sawi. He center sakna siamna atan hian cheng vaibelchhe 46.51 ruahman a ni a, zawh a nih hunah chuan 'declared foreigner' 3,000 vel dah theih an ni ang. |
hmarchhak | Tripura state-ah party leh organisation hrang hrangte chuan Citizenship (Amendment) Act (CAA) duh lohna lantirin nawrh an huaihawt ṭan leh. State-a rorellai, BJP thawhpui Indigenous People's Front of Tripura (IPFT) chuan Tripura Tribal Areas Autonomous District Council (TTAADC) headquarters, Khumulawng-ah CAA duh lohna lantirin Thawhṭanni aṭang khan tiam chin awm loin sit-in protest a huaihawt. IPFT hian state hran, 'Twipraland' state pek an phut tel bawk. Tribal party hrang hrang, NGO leh zirlai leh youth organisation-te intelkhawm, Joint Movement Against Citizenship Amendment Bill (JMACAB) pawhin nimin aṭang khan CAA duh lohna an lantir chhunzawm leh. JMACAB convenor Antony Debbarma chuan nikum December 12-a union home minister Amit Shah an hmuh ṭum khan an state leilung fate humhim an nih theihna turin inremna ziah an rel tih a sawi. January 2 khan JMACAB palaite chuan Amit Shah an hmuh theihna turin chief minister Biplab Kumar Deb an hmu a, mahse tun thlengin an hmuh theih hun tur an la tihfel sak thei lo tih a sawi. Hei vang hian boruak ṭha tak hnuaiah CAA an duh lohna hi lantir chhunzawm leh an rel tih a sawi a ni. Twipra Students’ Federation (TSF)-in vawiina protest rally an neih tur pawh JMACAB chuan a thlawp dawn tih a sawi bawk. Vawiin vek hian NESO chuan CAA duh lohna lantirin hmarchhak pumah nawrh huaihawt leh a tum bawk. |
hmarchhak | Assam chief minister Sarbananda Sonowal chuan Assam state-a National Register of Citizens (NRC) kalpui hna kha state sorkar kutah dah ni se, tihsual engmah a awm lo ang, tiin special Assembly an neihah a sawi. Chief Minister chuan , ""BJP chuan NRC dik taka kalpui a duh a ni. State sorkar kutah mawhphurhna pumhlum dah ni se chuan tihsual a awm lo ang,"" tiin a sawi. Nikum August 31 khan NRC final list hi tihchhuah a ni a, hetah hian mi nuai 19 zet chu hmaih an ni. NRC final list-ah hian lehkha thehlut mi 3,30,27,661 aṭangin 3,11,21,004 hming telh an ni. Sarbananda Sonowal chuan CAA chungchang pawh sawichhuakin, state sorkar chuan mipuite tana ṭha lo tur thil engmah a ti dawn lo a, hei vang hian mipuite pawhin CAA chu an hlauh a ngai lo, a ti bawk. CAA chungchangah mipuite chu thu dik tawk lo hrilh an nih avangin duh loin nawrh an huaihawt mai niin a sawi bawk. ""CAA hman a nih avangin ram dang aṭanga rawn lut, India khua leh tui nih diltu nasa takin an pung dawn nia sawi chu rinthu mai a ni. CAA hi national Act a ni a, rampumah hman a ni dawn. Hemi chungchangah hian lo chiai vak tur a ni lo a, a dan leh dun pawh la siamfel a ni lo a, keini pawhin rawtna hrang hrangte pawh kan pe a ni,"" tiin CM chuan a sawi. Ramdang aṭanga rawn lut, India khua leh tui nihna diltute dilna chu uluk taka enfiah vek a ni dawn a, a diltu zawng zawng chu pek an ni kher dawn lo a ni, a ti. Sonowal chuan All Assam Students' Union (AASU) hruaitu hlui a nih thu leh, AASU chu a zah thu a sawi. Hemi rual hian thu dik lo thehdarh chu ṭha a tih loh thu sawiin, ram leilung fate chu an chanvo dik tak pek an ni dawn a, a kaihhruai sorkar hnuaiah state mipuite chu an him vek tih a sawi. Assam mipuite phatsantua puh a nih chungchang pawh chhangin, CAA chu a hma aṭanga uluk taka an zirchian thu a sawi a, phatsantu anga an ngai thei chu mak a tih thu a sawi. Eptu party-te pawh politics an khelh dan dik lote tawpsan tur leh, mipuite hnenah pawh thudik tak chauh puanzar zel tura a ngen thu CM chuan a sawi bawk. |
hmarchhak | Australia rama kang-mei tuarte tan tennis player larte an inlan dawn. January 15, Pathianni hian Rod Laver Arena-ah exhibition match khelh a ni dawn. Roger Federer, Rafael Nadal leh Serena Williams te an inlan ang.Nikum September thla aṭang khan Australia ram hmun hrang hrangah ram a kang nasa hle a, khawtlang media lamin an tarlan dan chuan mi 25 chuang an thi tawh - thing leh mau a kan chhiat nasat bakah nungcha an thi nasa hle bawk.Australia tlangval Nick Kyrgios bakah rawlthar hmuhnawm Stefanos Tsitsipas te pawn an inlan dawn a, hmeichhe player ṭha world number 1 hlui Naomi Osaka leh Caroline Wozniacki te pawh ṭanpui ngaite pui tur hian an inlan dawn.Tennis Australia chief Craig Tiley chuan, ""Darkar hnih leh a chanve chhungin ennawm hmuhnawm tak pek chhuah kan tum,"" a ti. Match pangngai pui pui khel loin entu lam tana hmuhnawm tur chi an lantir ang.Kum 22 mi Kyrgios hian an ram Australia bika inelna a hmachhawn zawng zawngah aces a vuak chhuah apiangin dollar 200 zel a thawh tur thu a lo sawi tawh a, world number 1 Ashleigh Barty pawhin Brisbane International aṭanga a lawmman dawn zawng zawng chu kangmei tuarte tan a hlan dawn a ni. |
hmarchhak | Meghalaya chuan an state mi, lockdown avanga hmun danga tangkhangte chu nimin aṭang khan a hruai haw ṭan ta. Ramchhung hmun hrang hranga Meghalaya mi tangkhang hi mi 15,000 vel an nih thu chief minister Conrad Sangma chuan a sawi. Heng mite hi hruai haw vek tum an nih thu a sawi a, a thawh khatna atan hmarchhak state danga tangkhangte hruai haw ṭan an ni, a ti. Nimin khan Assam-a tangkhangte chu hruai haw ṭan an ni. CM chuan tangkhang zinga mi 3,000 vel chu Assam leh hmarchhak state dangah an awm tih sawiin, heng mite hi hruai haw kim an nih hnuah ramchhung hmun danga mite hruai haw dan tur chu ngaihtuah leh a ni ang, a ti. Hmun dang ṭanga hruai hawte hi Meghalaya hruai thlen an nih hnuah quarantine centre-ah dah nghal an ni. Entry point-ah screening neihpui vek an ni dawn a, symptom neite chu corona care centre-ah dah an ni dawn tih a sawi bawk. Meghalaya-ah hian Covid-19 kai mi 12 an awm a, an zinga pakhatin a thihpui tawh a ni. Mi dang 10 chu enkawl dam tawh niin, pakhat chu damdawiinah enkawl mek a la ni. Sangma chuan CM Relief Fund for Covid-19 a sum thawhkhawm tlingkhawm chu May 4 thleng khan Rs 7,95,11,498 a tling tawh tih a sawi. An sum hmuh aṭang hian NHM tan ambulance 25 lei a ni a, cheng vaibelchhe 4.5 hman ral a ni tawh thu leh, balance Rs 3,45,11,498 a la awm thu a sawi. |
hmarchhak | Nagaland chief minister Neiphiu Rio chuan state mipuite chu agriculture leh a kaihhnawih sector lam bakah, entrepreneurship lama insawrbing turin a chahTuensang Deputy Commissioner office-a district officer, civil society member, kohhran hruaitu leh NGO aiawhte nena joint meeting an neihnaah, CM chuan he thu hi a sawi a ni.Rio chuan state sorkarin fuel-a Covid-19 chhiah a lak chhan sawifiahin, medical facility leh equipment-te thuam chakna tura tih a nih thu a sawi. Nagaland sorkar hian April 28 zanlai aṭang khan Covid-19 chhiah hi petrol-ah Rs 6 leh diesel-ah Rs 5 a la a ni. Hri dona kawnga a hma tawngtu, healthcare worker leh police-te bakah thawktu hrang hrangte a fak thu CM chuan a sawi bawk. Joint meeting zawh hnu hian Chief minister hian Tuensang-a Covid-19 hospital a tlawh nghal a, deputy chief minister Y Patton; minister for environment, forest and climate change CM Chang leh health and family welfare minister S Pangnyu Phom ten an ṭawiawm a ni. CM chuan Tuensang Chamber of Commerce and Industries leh mipuite hnena hospital-a ICU an siam thar avangin lawmthu a hrilh a; deparment hrang hrang, civil society, kohhran leh NGO-te chu mipuite himna tura thawk ho zel turin a ngen. |
hmarchhak | Tripura-a BJP kaihhruai sorkar chuan union home ministry-ah state chhunga indigenous tribal-te tihhmasawnna tura cheng vaibelchhe 8,802 project a thehlut. Chief minister Biplab Kumar Deb chuan Pathiannia 42nd Kokborak Day lawmna a hmanpuinaah he thu hi sawiin, a kaihhruai sorkar chuan state leilung fa, tribal-te tana kawng hrang hranga hmasawnna tur siam chu a tum a ni, a ti. CM chuan, ""Tripura Tribal Areas Autonomous District Council (TTAADC) thuam chakna tur pawhin hma kan la meka, TTAADC-a seat 30 awm pawh 50-a tihpun tumin hma kan la ṭan tawh a, hei bakah hian autonomous body-te thuneihna hnuaiah department 42 dah tum a ni bawk,"" tiin a sawi. Deb chuan cabinet-in Tripura-a hill range lian ber zinga mi, Barmula hill chu tribal ṭawng ngeia 'Hathai Kotor' tia thlak a remtih tawh thu a sawi bawk. |
hmarchhak | Tripura High court chuan Inrinni khan Tripura assembly-a opposition deputy leader leh state finance minister hlui, Badal Choudhury-a'n bail a dilna chu a phalsak. Minister hlui, Badal Choudhury hi minister a nih laia Public Works Department (PWD) sum, cheng vaibelchhe 162 tihchingpen chungchangah thubuai siamsak niin, nikum October thla khan man a ni. Choudhury rual hian sum tihchingpen a nih hunlaia chief engineer Subal Bhowmik pawh man tel a ni a, mahse a ni pawh hi a hmain bail-a chhuahtir a lo ni tawh. Hetih lai hian he thila inhnamhnawiha puh tel, principal secretary YP Singh erawh man a la ni ve lo. Police-te chuan Choudhury hi ILP Hospital-a enkawl a ni laiin an man a, West Agaratala police station-a lock-up ah an hreng zui a ni. Mahse a hriselna a ṭhat loh avangin damdawi-inah enkawl zui a ni a, damdawi-inah ni 19 chhung enkawl a nih hnuah judicial custody hnuaiah ni 86 dah zui leh a ni. |
hmarchhak | Assam chief minister Sarbananda Sonowal chuan Citizenship (Amendment) Act (CAA) duhlotu eng pawl pawh chu inbiakna neihpui turin a inpeih tih a sawi. Sarbananda Sonowal chuan buaina chinfel a nih theihna turin tupawh inbiakna a neihpui theih reng thu a sawi. Nikum December 16 aṭang khan CAA chungchangah pawl hrang hrangte inbiakna a neihpui ṭan tawh tih sawiin, organisation 25 vel nen an inbe tawh niin a sawi. Sonowal chuan an state chhunga CAA dodalna kawnga hmala tu ber, All Assam Students' Union (AASU) pawh inbiakna neihpui a hreh lo tih a sawi. Hetihlai hian AASU chuan CM hian a ngaihdan chiang takin sawi mai se, a nih loh chuan inbiakna neih chuan awmzia a nei dawn tak tak lo niin a sawi a ni. AASU general secretary Lurinjyoti Gogoi chuan CM hnen aṭangin inbiakna nei tura sawmna an la dawng lo tih a sawi a, ""Eng chungchang nge CM hian a sawi duh. CAA chungchanga a ṭanhmun a thlak theih dawn chuan kan inbe thei a, a nih loh chuan inbiak hian awmzia a nei dawn chuang lo,"" a ti. AASU general secretary chuan Parliament-ah CAB putluh a nih hma khan, union home minister Amit Shah chuan AASU chu inbiakna neihpuiin, he meeting-a tel ve, CM Sonowal hian CAA a thlawp zia pawh a tilang a ni, a ti. ""CM chuan ramchhung hmun dang dinhmun nen Assam chu a inang lo tiin union minister hi a sawipui tur a ni a, mahse chutiang lam hawiin a sawipui lo a ni,"" tiin a sawi. |
hmarchhak | Vawiin chhun dar 11:30 hian Real Kashmir FC-in TRC Ground-ah Punjab FC an mikhual dawn.Real Kashmir khelmual hi a vawh avang leh entu an ṭhat ṭhin avangin mikhual team tana khelh harsatna hmun a ni. Chutihrualin tun season-ah Real Kashmir hian Chennai City 2-1 in hneh mah se Mohun Bagan an hneh lo.Punjab FC lakah Real Kashmir hian hnehna an chang thei a nih chuan match nga khelh aṭangin Aizawl FC point hmuh zat point riat an hmu thei ang. Coach Yan Law kaihhruai Punjab FC hian match ruk khelh aṭangin point kua an hmu tawh a, hnehna an chang a nih chuan Churchill Brothers (10 pts) chungah an awm thei ang. |
hmarchhak | January 10-a Guwahati-a Khelo India Games hawngtu tura beisei, prime minister Narendra Modi chu he hunah hian a kal dawn lo.All Assam Students’ Union (AASU) leh pawl hrang hrangte chuan Modi chu Assam chhunga kal lo tura an tih bakah a kal lui a nih chuan a na thei ang bera CAA vanga an lungawi lohna lantir an tum thu an lo puang tawh a ni. Khelo India Games CEO Avinash Joshi chuan, ""Prime minister hi kan sawm ngei a, a kal tur thu a la tichiang lo a, tunah hian a kal thei dawn lo tih kan hre ta a ni,"" a ti.December 15-17, 2019 khan India-Japan summit chu Guwahati-a neih tura ruahman niin prime minister Modi leh Japan prime minister Shinzo Abe-te tel tura tih ni zet tawh mah se, CAA duh lohna avanga buaina chhuak avangin an lo ṭhulh tawh bawk a ni. |
hmarchhak | Meghalaya sorkar chuan hripui leng vanga state chhunga district-te inkalpawhna kawnga khuahkhirhna a siam chu Thawhṭanni aṭang khan a hlip a, sumdawnna hmun tam zawk hawn a phalsak tawh bawk. Deputy chief minister Prestone Tysong chuan district danga kal khapna chu hlih a nih thu sawiin, state chhunga chuan inkalpawh phalsak vek a ni tawh tih a sawi. Hemi rual hian state dang nena inkalpawh chungchangah chuan khuahkhirhna la siam zui zel a ni, a ti. Tysong chuan district-te inkalpawh phalsak an nih rualin, public leh private transport erawh 50% phal a ni tih a sawi a, an service dan tur hi an awmna district deputy commissioner-ten an ruahman dawn tih a sawi a ni. State sorkar chuan vawiin aṭangin mall, saloon, spa leh beauty parlour-te tel loin, dawr dang zawng zawng chu hawn a phalsak tawh dawn tih a sawi bawk. |
hmarchhak | Manipur-a Members of Federation of Government College Teachers’ Association (FEGOCTA) chuan Manipur sorkar chu 7th University Grants Commission (UGC) Pay and Regulations 2018 hmang tura phutin, an thil phut tihhlawhtlin nan hian January 27 thleng hun a pe. Hun an pek chhung sorkarin an thil phut a tihhlawhtlin loh chuan nawrh huaihawtah an vau zui bawk. Manipur Press Club, Imphal-a press conference an neiah, FEGOCTA chuan sorkarin an ngenna a ngai pawimawh lo a nih chuan January 28 aṭangin chaw ngheia nawrh huaihawt an tum tih an sawi. FEGOCTA general secretary Dr N Somorendro chuan zirtirtute thil phut chu state cabinet chuan a thuphungin a lo pawmsak daih tawh a, mahse tun thlengin a taka hman a la ni lo a ni, a ti. Hlawh bi thar an hman ve theihna tur hian state CM, Education Minister leh a kaihhnawih thuneitu dangte chu a ṭul anga hma la turin a ngen. |
hmarchhak | Sikkim tourism minister BS Panth chuan hri leng vangin kuminah Kailash Mansarovar Yatra leh Nathula pass kaltlanga India leh China-in border trade an neih ṭhin chu neih a ni dawn lo tih a sawi. Nathula Pass kaltlanga border trade hi May thla tir lamah neih ṭhin a ni a, he hmunah vek hian June-September hian Kailash Mansarovar Yatra hi neih a ni ṭhin bawk a, hei hi ministry of external affairs in a huaihawt ṭhin a, mi tel an ṭhahnem ṭhin hle. Panth chuan kumina Yatra leh border trade buatsaih loh an tum chungchang hi sorkar laipui pawh an hriattir tawh tih a sawi. Minister chuan hri leng vanga lockdown puan chuan an state tourism sector pawh a nghawng hle tih sawiin, sorkar chuan cheng vaibelchhe 10 chuang a hloh tawh a ni, a ti. |
hmarchhak | Meghalaya chuan Aam Admi Party (AAP) education policy chu an state tan hman ve a tum. AAP education policy zirchiang tur hian state education minister Lahkmen Rymbuui chuan New Delhi a tlawh a, Delhi deputy chief minister Manish Sisodia nen Sarvodaya Bal Vidyalaya pawh an tlawh dun a ni. Delhi-a AAP sorkar chuan Delhi sorkar school-ah nikum khan happiness class a kalpui ṭan a ni. Nitin happiness class hi period khat chhung neih ṭhin niin, ngaihven pawh a hlawh hle. Delhi sorkar chuan happiness class hi a hlawhtlingin, zirlaite lakah pawh nghawng a nei ṭha hle niin a sawi. |
hmarchhak | Assam-a Dibrugarh district-a thingtlang khaw 85-a cheng loneituten chuan Citizenship (Amendment) Act (CAA) dodalna kawnga hma la tu, All Assam Students' Union (AASU) puih nan pawisa fai, Rs 80,000 bakah an buh thar quintal 450 an thawhkhawm. Loneitute hian an pawisa leh buhhum thawhkhawm hi AASU general secretary Lurinjyoti Gogoi hnenah an hlan a ni. Kar hnih liamta aṭang khan loneitute hian AASU puihna tur hi an thawhkhawm ṭan a, thingtlang khaw hrang hrangah hian in tinin buhhum hi kg 4 vel zel an thawh a, buhhum thawh tur nei loten a pawisa faiin an thawh thung. AASU general secretary Gogoi chuan Assam chuan eng kawng mahin CAA hi a pawm dawn lo a, state mipuite tinte chuan an nihna, ṭawng leh culture te chu vawnhim tlat an duh an ni, a ti. Sorkarin he dan hi hman luih tum mah se, he dan sawisel hlawh tak hi ṭhiah a nih hma chuan kawng hrang hrangin an duh lohna hi an lantir chhunzawm zel dawn tih a sawi bawk. |
hmarchhak | Assam sorkar chuan an state-a hri darh tur venna atan hmun danga tangkhang hawte lakah three-tier quarantine system a hmang dawn tih health minister Himanta Biswa Sarma chuan a sawi. Assam mi tangkhangte hruai haw tur relte chu Thawhlehni khan Delhi aṭangin an chhuak a, Uttar Pradesh, Bihar leh West Bengal-a station-a an chawlh hnuah Dibrugrarh-ah an lut dawn a ni. Heng rel-ah hian mi 842 an chuang a ni. Sarma chuan tangkhangte hi tahtawla hruai haw zel an ni dawn tih sawiin, mi nuai 15 vel Assam-ah hian an haw dawn tih a sawi. Hei vang hian hmun dang aṭanga hawte hri an lakluh lohna turin fimkhur a ṭul hle tih a sawi bawk. Minister chuan hmun dang aṭang haw, hri kaite natna lanchhuah dan ang neite chu damdawiinah dah hran nghal an ni dawn tih a sawi. Hei bakah hian district headquarters leh constituency level-ah quarantine system hi kalpui a ni dawn bawk tih press conference a neihnaah a sawi. Natna nei lote chu ni 14 chhung district thuneituten quarantine centre an siamah khung hran an ni dawn bawk a, sorkar chuan quarantine centre atan hian school, college leh anganwadi-te a ruahman a ni. |
hmarchhak | Meghalaya chief minister Conrad Sangma chuan an state chhunga quarantine centre hrang hrangte chu sorkarin ṭanpuina, Rs 5,000 ṭheuh a pe dawn tih a sawi. CM chuan state danga tangkhang, an mi leh sate an haw khawm mek tih sawiin, mi 7,050 chuang an state-ah hian an kir tawh tih a sawi. Heng mite hi sorkar dan angin Meghalaya an thlenin ni 14 chhung khung hran zel an ni. Mahse haw an tam tham avangin sorkarin centre a siamah an leng vek lo tih a sawi. Hei vang hian Covid-19 symptom nei lem lote chu inah emaw, veng chhunga hmun remchangah emaw khung hran an ni, a ti. Quarantine centre atana an hmun hman tirtute chungah lawmthu sawiin, lawmthu sawina atan ṭanpuina Rs 5,000 ṭheuh hi Chief Minister's Relief Fund aṭangin pek an ni dawn tih a sawi a ni. Sangma chuan state dang aṭanga hawte chuan test chi hnih - rapid test leh RT-PCR test an neih vek a ngai tih a sawi bawk. |
hmarchhak | Meghalaya sorkar chuan New Shillong-a State Legislative Assembly permanent building tur sak mek chu kum 2022-ah zawhfel hman a tiam. Public Works Deparmtent (PWD) (Buildings) minister Comingone Ymbon chuan department chuan target date zawh hma ngeia Assembly building sak mek hi zawh hman a tum tih a sawi. Target-ah chuan building hi kum 2023 a zawh tura tih a ni a, mahse an hnathawh chak dan enin kum 2022 ah an zo hman dawn tih a sawi a ni. Kum 2002-a Khyndailad-a State Assembly building, kum 125-a upa chu a kang ral a, hemi hnu hian Meghalaya hian Legislative Assembly building nghet hi a la nei zui leh rih lo a ni. |
hmarchhak | Nagaland-a eptu pawl, Naga Peoples Front (NPF) chuan Thawhlehni khan Citizenship Amendment Act (CAA) duh lohna lantirin, he dan hi sut turin sorkar an phut. NPF president Dr Shurhozelie Liezietsu chuan Dimapur-a rally neihnaah telpuiin, CAA chu inthliarhranna leh mipui ṭhendarhna a ni tiin, he dan hi sakhaw pakhat chawikan a, sakhaw dangte khuahkhirh tumna a ni tih tih a sawi. India ram chu khawvela democracy ram lian ber a ni a, a ropuina chu a ram chhunga hnam leh sakhaw hrang hrangte inlungrualna leh thawhhonaah a innghat a ni tin Shurhozelie chuan a sawi. Mahse sorkar laipui dan siam thar, CAA chuan he inlungrualna hi paihbo a tum a, sorkar laipuiin midangte nawrbeh a tum chhunzawm zel chuan India ram ropuina chu CAA hmang hian tihchhiat a ni dawn a ni, a ti. Dr Shurhozelie chuan an state-a ILP hman a nih te, CAA-in Nagaland a huam ve lo tih chungchanga sorkar laipui lamin insawifiah a tum chu hrethiam turin mipuite a ngen a, heng an chhuanlam siamte hian CAA hlauhawmna a tidanglam lo a, hei vang hian a tlai hma ngeia an inven a ngaih thu a sawi. NPF chuan sakhaw tin zalenna leh democracy chu vawnnun zel a tum tih a sawi. CAA duh lohna lantira NPF-in sit-in protest an huaihawt hi Dimapur, Kohima, Mokokchung, Zunheboto leh Phek khuaahte neih a ni. |
hmarchhak | Assam-ah Thawhṭanni khan coronavirus kai mi pahnih hmuh belh leh an ni a, anni nen hian Assam-a Covid-19 kai hmuh tawh hi mi 64 an tling tawh. Health minister Himanta Biswa Sarma chuan, Guwahati-ah mi pahnih hri kai hi hmuh belh an nih thu sawiin, hetihlai hian hri kai enkawl zinga mi panga chu Thawhṭanni vek khan damdawiin aṭangin chhuah tir an ni tih a sawi. Hri kai enkawl dam tawh hi mi 39 an awm a, mi 22-te enkawl mek niin, hri kai zinga pakhat chu Bihar lama enkawl tura a haw thu a sawi bawk. Minister chuan Guwahati khawpuiah hri kai hmuh belh zel an nih avangin khawpuia chengte chu theihtawpa fimkhur turin a chah a, sorkarin hri darh zel tur venna atana dan a siamte zawm ṭha turin a ngen. Sarma chuan, ""Guwahati-a cheng, hmun danga zin chhuak lo zingah pawh hri kai hi hmuh an ni a, hei vang hian khawpuia chengte hi an fimkhur zual a ngai a ni,"" a ti. Thuneitute chuan Guwahati-a Fancy Bazar-a MS Road chu containment zone-ah an puang nghal a, Thawhṭanni tlai aṭang khan he hmuna Guwahati Municipal Corporation market pawh khar nghal a ni bawk. |
hmarchhak | Manipur chief minister N Biren Singh chuan an state-a Covid-19 pahnihte chu enkawl dam an ni tawh a, an state-ah hri kai an awm tawh lo tih a sawi. Covid-19 kai pakhat zawk, kum 20 mi chu damdawi-in aṭangin chhuah tir a ni tawh a, pakhat zawk kum 69 mi chu RIMS, Imphal-ah enkawl mek a ni a, Thawhṭanni khan test neih sak leh niin a negative tawh a ni. Damdawi-in aṭang pawhin chhuah tir a ni thuai dawn tih state health department chuan a tarlang. |
hmarchhak | Sikkim sorkar cuan STNM Hospital-a Viral Research and Diagnostice laboratory thar a siamaah nimin aṭang khan RT-PCR test a nei ṭan thei ta. Inrinni khan chief minister Prem Singh Tamang kaihhruaiin Gangtok-a Samman Bhawan-ah high level review meeting neih a ni. Meeting-ah hian Covid-19 leng mek chungchanga an state dinhmunte an thlir ho a, lockdown kalpui chhunzawm dan turte an sawiho bawk. CM chuan state sorkar chuan hri leng do letna kawngah theihtawp a chhuah tih sawiin, eng pawh hmachhawn turin a inpeih a ni, a ti. State dang, a bikin Maharashtra-ah an mi leh sa tangkhang mekte hruai haw dan tur pawh buaipui mek a ni, a ti. State mipuite chu hri leng laka invenna kawngah inthlahdah lo turin CM chuan a chah a, lockdown pawh a thawh khatnaa khauh taka an kalpui ang kha chhunzawm zel turin a chah bawk a ni. |
hmarchhak | Sorkar laipui chuan North Eastern Council (NEC) hnenah hmarchhak biala project thawhna tur fund 30% pek a remti. Prime minister Narendra Modi kaihhruaia Nilainia cabinet meeting-ah he thutlukna hi an siam a ni. Ruahmanna an siam ang chuan, North Eastern Council fund 30% chu 'Schemes of North Eastern Council' hnuaia hmarchhak biala hmun hnufual zawkte tihhmasawnna hna thawhna atan hman a ni ang. Heng project thawhna tur hian state-in 60% leh sorkar laipuiin 40% an tum dawn tih official thuchhuah chuan a tarlang bawk. |
hmarchhak | Mizoram chuan December 2019 khan Goods & Service Tax (GST) aṭangin cheng vbc. 21 a hmu a, December 2018 aiin cheng vbc. 13-in a hmu tam zawk a, GST aṭanga sum hmuh tamna (punna) chu 60% a ni. GST aṭanga sum hmuh punna percentage san lamah Mizoram chu India ramah palina a ni pha.Business Today-in a tarlan danin, December 2019-a GST aṭanga sum hmu tam ber state Maharashtra chuan cheng vbc. 16,530 an hmu. December 2018 leh December 2019-a sum hmuh zat punna percentage sang ber chu Arunachal Pradesh a ni a, 124%-in a pung. Arunachal Pradesh bakah hian, Nagaland (88%) leh Manipur (64%)-te chu Mizoram aia sum hmuh punna sang zawkte an ni.GST aṬanga sum hmuh danStateDec. 2018Dec. 2019Punna %Jammu & Kashmir29340940Himachal Pradesh59569918Punjab1,1621,29011Uttarakhand1,0551,21315Haryana4,6465,36515Delhi3,1463,69818Rajasthan2,4562,71310Uttar Pradesh4,9575,48911Bihar9091,01612Sikkim15021443Arunachal Pradesh2658124Nagaland173188Manipur274464Mizoram132160Tripura485924Meghalaya10812314Assam74399133West Bengal3,2303,74816Jharkhand1,9951,943-3Odisha2,3472,3832Chhattisgarh1,8522,13615Madhya Pradesh2,0942,43416Gujarat5,6196,62118Daman and Diu779422Dadra & Naga Haveli12915420Maharashtra13,52416,53022Karnataka6,2096,88611Goa3423636Lakshadweep41-78Kerala1,4161,65117Tamil Nadu5,4156,42219Puducherry1521659Andaman & Nicobar Island223036Telangana3,0143,42013Andhra Pradesh2,0492,26511 |
hmarchhak | Nilaini zan Indian Super League inkhelah FC Goa chuan 2-0 in NorthEast United an hneh a, Highlanders tan a sang pali zinga tel tura kalkawng a hautak belh zel. First half-ah goal lut lo mah se second half minute 68-naah Croatian defender Mislav Komorski chuan an lamah a ti lut palh a, NorthEast chetsual a kaltluang. Minute 80-naah Jose Leudo chuan red card hmuin hnawhchhuah a ni a, penalty a chawi bawk. Goan club tan Ferran Corominas rawn pen chhuakin an hun ṭha hi goal-ah a chantir a, 2-0 in an chak. NorthEast United tan K. Lalṭhathanga (Puitea) leh Lalengmawia ten inkhel bul an ṭan a, Bethlehem Vengthlang tlangval Puitea hi minute 60-naah lakchhuah a ni thung. Highlanders tan match riat a khelha goal li khunga assist vawi khat neitu Asamoah Gyan chu hliam vangin a inlan thei lo a, NorthEast United coach Robert Jarni chuan, ""Gyan a inhliam a, player thar pahnih kan lalut ang,"" tiin a sawi. |
hmarchhak | India leh Sri Lanka chuan zanin 7:00 hian Maharashtra Cricket Association Stadium-ah T20 series match thum an khelh tura a tawpna ber an khel dawn.T20 match hmasa ber hi Guwahati-a khelh tur ni mah se khelmual a hnawn avangin khelh theih a ni lo. Match hnihnaah hian India-in wicket sarihin hnehna an chang.Sri Lanka hian 142/9 an siam a, over 17.3 lekah India hian run 144/3 siamin target an umpha. Men in Blue tan Virat Kohli chuan thi loin run 30 a siam a, top order dang KL Rahul (45), Shikhar Dhawan (32) leh Shreyas Iyer (34) te an che ṭha bawk.Lions tan series lak theih ni tawh lo mah se hnehna an chang chuan 1-1 in series a tawp thei a. India tan series la turin chak ngei a ṭul tihna a ni. |
hmarchhak | Serie A club Lazio chu Brescia nen an inkhelh ṭuma striker Mario Balotelli an chhaih nawmnah avangin £16,958 (Rs nuai 15) chawi tura tih an ni. Balotelli hian fans chu an thil tih avanga a dem thu a lo sawi chhuak tawh bawk.Pathianni zan Serie A inkhelah Balotelli hian goal a khung a, a team chakpui zo lo mah se a chunga thil thleng chuan sawi zui a hlawh. Napoli fans lamin chi inthliarna rawngkaiin an chhaih nawmnah a, inkhelh laklawh laiin au rinna hmangin fans lam hi khap an ngai hial.Napoli hian inkhelh banah an fans chet dan chungchang an lo sawi nghal tawh. Italian club chuan, ""Mi ṭhenkhat, tam tak pawh ni loin hetiang thil an lo thlentir ṭhin hi a pawi kan tiin kan dem takzet. Thleng nawn tawh lo se kan duh a, dikna in ro a rel kan duh,"" an ti.Liverpool leh Man-chester City tan pawha khel tawh Balotelli hian chhaih nawmnah a tawk ngun ta hle, nikum November thla pawh khan Hellas Verona nen an inkhelh ṭumin fans lam aṭanga chhaih a tawh nasat avangin khelmual chhuahsan a lo tum hial tawh a ni. |
hmarchhak | Assam sorkar chuan state chhung hmun hrang hrangah a chhan hriat loha vawk vulh lai eng emaw zat an thih avangin, vawk leh vawksa hralh a khap. Agriculture minister Atul Bora chuan vawk thi sample hi Bhopal-ah enfiah tura thawn a ni tawh tih sawiin, test report an dawn hma chuan vawk leh vawksa chu an state chhungah hralh khap tlat a ni, a ti. Vawk talhna hmunte pawh khar tir an ni nghal bawk. District paruk - Dhemaji, Sivasagar, Jorhat, Dibrugarh, Biswanath leh Lakhimpur-te chu vawk hri lenna bialah puan a ni tawh. Mahse minister chaun vawk hri leng mek chu mihringah a kai theih lo tih a sawi. |
hmarchhak | Sikkim chief minister PS Tamang chuan Nilaini khan governor Ganga Prasad chu Raj Bhawan, Gangtok-ah hmuin, Covid-19 leng mek kara an state dinhmun an sawi dun. He hunah hian cabinet minister leh administrative official-te pawh an tel a ni. CM Tamang chuan Governor hnenah hian lockdown thawh hnihna kalpui meka state sorkarin hma a lak dan hrang hrangte a hrilh. Prasad hian hri leng dona kawnga a thawktute dinhmun te, Covid-19 testing facility siam mek leh ei leh bar kawnga an dinhmunte a lo zawt a ni. Tamang chuan testing laboratory siam mek chu zawh fel a ni hnai tawh tih hrilhin, a khawl pawh a rang thei anga lak luh a ni dawn tih a sawi. State sorkar chuan Sikkim mi, state pawn lama tangkhang mekte data pawh lakhawmin, heng mite hi interstate transportation a theih veleh hruai haw an ni ang, a ti. State ramri, Rangpo-ah mobile testing unit dah a nih thu leh, Gangtok bula STNM hospital-ah testing machine pali dah a nih thu CM chuan a sawi. State dang aṭanga lutte khung hranna tur siam a nih dante pawh Governor hi a hrilh bawk. Governor chuan sorkar hmalakna hrang hrangte a fak rualin, mipuiten social distancing an hman chhunzawm zel a, hri laka invenga fimkhur taka an awm zel a ṭul thu a sawi ve bawk a ni. |
hmarchhak | Tripura chuan an state-a a vawikhatna turin ni hnih awh Hornbill Festival chu Inrinni leh nimin khan an buatsaih. He festival hi sava chi khat, 'Hornbill' humhalhna atan leh, tourism chawilarna hmanrua atana a buatsaih a ni. Tripura chief minister Biplab Kumar Deb chuan state khawthlang lam, Barmura hill-ah an state-a Horbill Festival buatsaih hmasa ber hi a hawng. Festival neihna hmun hi Tripura-a hill range lian ber zinga mi niin, January thla khan tribal language, Kokborok ṭawngin he tlang hming hi 'Hathai Kotor' tia thlak a ni tawh bawk. Ni hnih awh festival neih chhung hian bio-diversity chungchangah technical session buatsaih a ni a, hei bakah hian fair, folk dance, skit leh drama te lantir a ni bawk a ni. Hornbill Festival hi Nagaland chuan kum eng emaw chen a lo buatsaih tawh a ni. Kum 2000 aṭang khan kumtinin December chawlhkar hmasa a buatsaih ṭhin a, he festival hi a larpuiin khualzin pawh a hip luh nasat phah hle. |
hmarchhak | Assam airport hrang hrangah state pawn aṭanga lutte chu coronavirus an kai leh kai loh endik niin mi 151 enfiah an ni tawh a, mahse he hri kai hi an la awm lo. Hetih lai hian venthawn thilah rampawn lam aṭanga rawn lut, mi 56-te chu enfiah zui turin an inah mi dang tlawh pawh loh tura dah hran an ni. Health and Family Welfare Department chuan an state-ah he hri leng mek hi a luh lohna turin theihtawp an chhuah tih sawiin, airport-ah pawh khualzinte chu enfiah zel an ni tih a sawi. Conoravirus lenna ram aṭanga lut, khualzin 56-te chu inah khung hran mek an nih thu sawiin, NIV Pune-ah test turin sample pahnih thawn a ni tawh tih a sawi. Assam-ah hian coronavirus kai hi hmuh an la ni lo a, border district hrang hranga thuneitute pawh rarmi kaltlanga lutte chu uluk taka enfiah zel tur leh, rinhlelh an neih chuan health official-ah report thuai tura hriattir an ni. State sorkar chuan coronavirus chungchang bik atan hian contral room siamin, call pawh 31 an dawng tawh a, hri leng chungchanga thil ṭul leh pawimawhte hriattir an ni hlawm a ni. Health official-te chuan mipuite chu sahbawn nen an kut fai taka sil ṭhin tura hriattirin, an khuh leh hahchhiau pawhin an hnar leh ka te chu rawmawl emaw, puan dang emawa khuh ṭha turin an chah. Coronavirus hmuh tawhna ram aṭanga lutte chu he hri an kai nia lanna an neih loh pawhin, India ram an luh aṭanga ni 28 chhung chu inkhunghrang turin an ti. |
hmarchhak | Assam-ah Nilaini khan Covid-19 kai hmuh belh mi 15 an awm leh a, Assam-a hri kai hmuh tawh zat hi mi 79 an tling tawh a ni. Health minister Himanta Biswa Sarma chuan hri kai hmuh belh an nih thu hi sawiin, Nilainia hri kai hriat tharte hi Guwahati-a Fancy Bazaar-a a hma nia hri kai hmuh tawh nena inkungkaihna nei vek an ni tih a sawi. A hmaa inkhung hrang tura tih sa vek an nih avangin mipuite tana chiaina tur a awm loh thu a sawi bawk. Covid-19 positive tih hriat a nih hnuin heng mite hi Covid-19 hospital, MMCH ah dah luh nghal an ni. Minister chuan Assam-a hri kai hmuh tawh zinga 39 chu enkawl dam an ni tawh a, mi 37 te chu enkawl mek an ni tih a sawi. Hri vang hian mi pahnihin nunna an chan tawh a ni. Sarma chuan Fancy Bazaar-a thawkten hri an kaina hi hriat chian la ni lo mah se truck driver-te aṭanga an kai nia a lan thu leh, godown aṭangin hri a darh nia a lan thu a sawi. Hri kai hmuh belh an nih avangin Fancy Bazaar, hmarchhak biala commercial hub lian ber chu containment zone-ah puan a ni dawn. Tripura-ah hri kai pakhat awm belhTripura-ah pawh Nilaini khan Dhalai district-a Ambassa-a 86th BSF unit-a sipai pakhatin hri hi a kai tih hriat belh leh a ni bawk. Tripura-ah hian May 2-a BSF sipai pahnihin hri an kai tih hriat a nih hnuah an camp-ah test runpui neih nghal a ni a, hri kai nasa takin an pung chho nghal a ni. Nimin thleng khan Covid-19 kai hmuh tawh zat hi mi 156 an tling tawh. Hri kai zinga 63 hi Saheed Bhagat Singh Covid centre-ah enkawl mek niin, GB Pant hospital-ah 73 leh Salbangan BSF headquarters-ah pakhat enkawl an ni. Hri kai zinga a tam zawk chu an dinhmun a ngaihtuahawm lo nia sawi a ni bawk. Meghalaya-ah hri kai pakhat a negative tawhMeghalaya-a Covid-19 kai pakhat pawh enkawl dam a ni tawh tih an state chief minister Conrad K Sangma chuan a sawi. Meghalaya-ah hian Covid-19 hi mi 13 hmuh a ni a, pakhatin a thihpui a ni. Hri kai zinga a tam ber hi enkawl dam ni tawhin, tunah hian enkawl lai pakhat a la awm. |
hmarchhak | India rama agricultural university lian ber, Central Agricultural University chuan hmarchhak bialah model fruit village 20 a siam dawn. Fruit village pathum hi Manipur-ah siam mek a ni a, hei hi loneitute dinhmun chawikanna tur leh, hmarchhak biala thei chi hrang hrang tharchhuahte phochhuahna tura ruahman a ni. Manipur-a model fruit village pathum hi Kwatha, Yumnam Huidrom leh Tronglaobi-ah siam an ni. Central Agricultural University hian hmarchhakah college 13 neiin, an headquarter hi Imphal-ah a awm a ni. Prime minister Narendra Modi-an kum 2022-a loneitute sum lakluh a leta tihpun tuma a hmalakna zulzuiin, CAU hian thei chingtute sum lakluhna ṭha zawk siamsakna turin thei kung chi hrang nuai khat chuang a phun tawh bawk a ni. |
hmarchhak | Arunachal Pradesh sorkar chuan African Swine Fever (AFS) leng vangin an state-ah vawk suat a ngai dawn a, hei vang hian vawk vulhtute chhawmdawlna pek an nih theihna turin sorkar laipui hnenah special package cheng vaibelchhe 1.6 pe turin a ngen. AP-ah hian April thla AFS hri vang hian vawk eng emaw zat an thi tawh a, hri leng vang hian East Siang leh Papum Pare district-ah vawk 4,500 suat an ni dawn bawk. Animal Husbandry and Dairy Development Joint Director Dr Techi Taku chuan AFS vanga vawk thi report zat hi 2,253 an tling tawh tih sawiin, district dang aṭangin vawk thi report a luh belh zel tih a sawi. |
hmarchhak | Assam-ah kar liam ta Inrinni zan khan Covid-19 kai mi pali an awm belh leh a, heng mite nen hian Assam-a hri kai hmuh tawh zat hi mi 95 an tling tawh a ni. Health minister Himanta Biswa Sarma chuan hri kai thar zinga pahnih chu Guwahati-a mi an nih thu leh, midang pahnih chu Sonitpur leh Sivasagar district-a mite an nih thu a sawi. State chhunga hri kai hmuh belh zel an nih avangin minister chuan mipuite chu fimkhur lehzual tura chah thar lehin, kum 65 chunglam leh naupang kum 10 hnuai lamte chu thil pawimawh tawpah lo chuan pawn chhuak lo turin a ngen. Assam-ah hri kai zinga mi 41 chu enkawl dam ni tawhin mi pahnihin an thihpui tawh thung a ni. Manipur-ah hri kai hmuh belhManipur-ah pawh Inrinnin khan Covid-19 kai, hmeichhe pakhat hmuh belh a ni leh bawk. Manipur-ah hri kai hmuh thar hi May 13-a rel hmanga Chennai aṭanga haw zinga mi a ni tih Common Control Room thuchhuah chuan a tarlang. Hri kai hmuh thar nen hian Manipur-ah hian Covid-19 kai hmuh chu mi pasarih an ni tawh a, an zing pahnih chu enkawl dam an ni tawh a ni. Hri kai pahnihte enkawl dam an nih hnuah thla khat chuang zet Manipur-ah hian coronavirus kai thar hi an awm tawh lo a, mahse May 14 khan Imphal East district-ah Mumbai aṭanga haw mi pakhat chuan a kai tih hriat a ni. May 15 khan Kolkalta aṭanga haw, nurse pakhatin a kai tih hmuh leh niin, Mumbai aṭanga motor hire hmanga haw, nufa-in an kai tih Inrinni zing khan hriat a nih hnuin, tlai lamah Chennai aṭanga haw pakhatin a kai tih hi hriat belh leh a ni.Hun eng emaw chen hri kai an awm loh hnuah ni thum chhungin hri kai panga hmuh thar an nih leh tak avangin Manipur sorkar chuan state pawna tangkhang mek, private motor emaw motor hire hmang emawa haw tumte chu state thleng tawhte test neihpui kim a nih hma chuan haw rih lo turin a ti. Hemi rual hian permit lo pek tawhte erawh chu an haw phalsak a nih thung. |
hmarchhak | Sorkar laipui, Assam sorkar leh Bodo helpawl, National Democratic Front of Boroland (NDFB) hnuaia pawl pali-te chuan nimin khan inremna an ziak fel ta. He inremna an ziahah hian All Bodo Students Union (ABSU) pawh an tel ve a ni. Union home minister Amit Shah chuan inremna an ziak thei ta chu lawmawm a tih thu sawiin, he inremna hian Bodoland-ah boruak muanawm leh hmasawnna a thlen ngei dawn a ni, a ti. Nimina inremna an siam angin, NDFB mi leh sa 1550-te chu January 30 hian sorkar kutah an ralthuamte nen an inpe dawn a ni. Bodoland Territorial Area District (BTAD) tih pawh Bodoland Territorial Region (BTR) tia thlak a ni ang. Bodoland area tihhmasawnna turin sorkar laipuiin special package, cheng vaibelchhe 900 a pe dawn a, Bodo ṭawng leh culture te pawh humhalh sak a tiam bawk. Bodo Peace Accord-ah hian NDFB hnuaia pawl pali hotu, Ranjan Daimari, Govinda Basumatary, Dhiren Boro leh B Saoraigra-ten hming an ziak a, ABSU president Pramod Boro leh Bodoland Territorial Council (BTC) chief Hagrama Mohilary te pawhin hming an ziak bawk. Assam sorkar aiawhin Assam chief secretary Kumar Sanjay Krishna chuan a hming ziakin, sorkar laipui aiawhin union home secretary AK Bhall chuan a hming a ziak bawk a ni. Nimina inremna an ziahnaah hian union home minister Amit Shah, Assam chief minister Sarbananda Sonowal leh senior minister Himanta Biswa Sarma ten an telpui a ni. Nimina Bodo Accord ziah hi kum 27 chhunga inremna an siam vawi thumna a ni. Bodo accord hmasa ber chu kum 1993 khan ABSU nen ziak niin, he inremna siam hmang hian Bodoland Autonomous Council din a ni. Kum 2003 kha Bodo accord pahnihna chu helpawl, Bodo Liberation Tigers (BLT) nen ziah a ni leh a, Assam-a district pali - Kokrajhar, Chirang, Baska leh Udalguri-ah Bodoland Territorial Council (BTC) dinin, Bodoland Territorial Area District (BTAD) tia vuah zui a ni. |
hmarchhak | Hripui leng avanga ram chhung hmun danga tangkhangte hruai hawna turin May 1 aṭang khan Sharmik special train tlan tir a ni a, heng rel hmang hian inhlawhfaa awm, sakhaw thila zin, zirlai leh thildang avanga hmun danga tangkhangte chu an state lamah hruai haw an ni. Tangkhangte phur hawin Sharmik special train 21 chuan Northeast Frontier Railway (NFR) region an rawn thleng tawh. Heng rel 21-ah hian mi 25,000 vel rawn chuangin an zinga a tam zawk chu zirlai, damlo leh hmun danga inhlawhfaa awmte an ni. Rel-a rawn hawte hi Railway Protection Force (RPF) leh Government Railway Police (GRP) miten an rawn ho zel a, Assam sorkarin an state an thlen hnuah screening a lo neihsak bawk. Rel station aṭang hian bus hmangin an district lam panpui leh an ni a, bus leh rel-ah pawh social distancing dan hman zel anih thu official-te chuan an sawi. |
hmarchhak | Tripura High court chuan Inrinni khan Tripura assembly-a opposition deputy leader leh state finance minister hlui, Badal Choudhury-a'n bail a dilna chu a phalsak. Minister hlui, Badal Choudhury hi minister a nih laia Public Works Department (PWD) sum, cheng vaibelchhe 162 tihchingpen chungchangah thubuai siamsak niin, nikum October thla khan man a ni. Choudhury rual hian sum tihchingpen a nih hunlaia chief engineer Subal Bhowmik pawh man tel a ni a, mahse a ni pawh hi a hmain bail-a chhuahtir a lo ni tawh. Hetih lai hian he thila inhnamhnawiha puh tel, principal secretary YP Singh erawh man a la ni ve lo. Police-te chuan Choudhury hi ILP Hospital-a enkawl a ni laiin an man a, West Agaratala police station-a lock-up ah an hreng zui a ni. Mahse a hriselna a ṭhat loh avangin damdawi-inah enkawl zui a ni a, damdawi-inah ni 19 chhung enkawl a nih hnuah judicial custody hnuaiah ni 86 dah zui leh a ni. |
hmarchhak | Tripura-ah Border Security Foce (BSF) zingah Covid-19 hmuh belh zel an ni a, nimin khan Tripura-ah he hri kai hmuh hi mi 152 an tling tawh. Covid-19 kai hriat tharte hi Dhalai district-a Ambassa-a 86th battalion camp-a mite vek an ni. Hri kai thar zingah hian official pakhat, hmeichhia paruk leh naupang pakua an tel. Tripura-a hri kai hriat hmasak ber chu April 6 kha niin, April 10 khan Tripura State Rifles (TSR) sipai pakhatin a kai tih hriat belh leh a ni. Mahse heng mi pahnihte hi enkawl dam an ni tawh. May 2 khan BSF sipai pahnih in he hri hi an kai tih hriat a ni leh a, heng sipaite awmna camp-a mite chu test runpui neih nghal niin, hri kai hmuh belh hi nasa takin a pung chho chak hle. Additional chief secretary SK Rakesh chuan May 2-a Covid-19 kai hriat, BSF sipai pahnihte chu damdawiin aṭangin chhuah tir an ni thei dawn tawh tih a sawi. Tunah hian hri kai zinga mi 132 te chu hospital leh Covid centre hrang hranga enkawl mek an ni. Sorkar laipuiin discharge policy thar a siamah, hri kai enkawl zinga ngaihtuah awm lo leh an taksaa natna langchhuahna awm hran lote chu damdawiin aṭangin chhuahtir theih an ni a, mahse inah inkhung hrang rih tura tih an ni thung. Manipur-ah sample 1,096 test tawhManipur-ah coronavirus an kai leh kai loh endikin, Pathianni khan mi 231 test an ni a, heng mite nen hian state chhunga swap sample test neih tawh mi mi 1,096 an tling tawh a ni. Manipur-ah hian hri kai hi pahnih hmuh an ni tawh a, mahse an pahnih hian enkawl dam an ni ve ve tawh. Pathiannia sample test zinga 122 hi RIMS-a VRDL (Virus Research and Diagnostic Laboratory)-ah test an ni a, 109 hi JNIM-a VRDL-ah test an ni. Heng laboratory-te hi sorkar laiin coronavirus test-na tura a pawmsak te an ni. |
hmarchhak | Union DoNER ministry chuan Arunachal Pradesh sorkar hnenah an state chhunga Chakma leh Hajong 65,875 awm mekte chu lockdown puan vanga chhawmdawlna a pek zingah telh turin a ngen. DoNER Ministry Joint Secretary Rambir Singh chuan AP chief secretary Naresh Kumar hnenah lehkha thawnin, Delhi based rights group, Rights and Risks Analysis Group (RRAG) director Suhas Chakma chuan AP-a Chakma leh Hajong hnam awmte chuan lockdown chhungin ei leh inah harsatna an tawk tih sawiin, prime minister hnenah inrawlh turin a ngen tih a hrilh. Hei hi sorkarin hri leng vanga hnathawk thei loa hun rei tak inkharkhipna kalpui a nih hnua chhawmdawlna a pekte zinga telh an nih ve loh vang niin Singh chuan RRAG director lehkhaah tarlan a nih thu a sawi. |
hmarchhak | Assam state-a tuilian chuan ziaawm lam a la pan thei lo a, Inrinni khan tuilian vang hian mi pakhat a thih belh leh. Tuilian hi state chhunga district paruka mi nuai 3.7 in an tuar mek a ni. Assam state disaster management authority (ASDMA) chuan Nagaon district-a Kampur khuah tuilian vangin mi pakhat a thih belh tih an sawi a, tuilian vanga thi hi mi paruk an tling tawh a ni.Goalpara district chu tuilian tuar nasa ber niin, mi nuai 1.59 velin harsatna an tawk mek. Nagan district-ah mi nuai 1.07 leh, Hojai-ah mi 94,500 velin harsatna an tawk mek bawk. Assam CM Sarbananda Sonowal chuan Inrinni khan Nalbari district-a tuilenna hmunte a tlawh a, Water Resources Department hnenah tuilianin thil a tihchhhiatte siamṭhat hna thawk turin a hrilh. CM chuan chanchinthar lakhawmtute a kawmnaah, tuilianin thil a tihchhiatte siamṭhatna turin tender te pawh tichhuak nghal mah se, an state-a Covid-19 leng mek leh hei vanga lockdown kalpui a nih chuan hna thawh tur pawh a tibahlah phah niin a sawi. Tuilian hian thingtlang khaw 48 a chim tawh a, thlai chinna ram hectare 26,977-a zau a chim chhe tawh bawk a ni. Tuilian tuarte chhawmdawlna tur, sorkarin relief camp 195 a siamah mi 17,770 an awm mek a ni. |
hmarchhak | Coronavirus leng vanga state sum dinhmun tlahniam mek avangin Assam sorkar chuan inrenchemna kalpui a tum. State finance minister Himanta Biswa Sarma chuan hri leng chuan Assam chauh ni lo, India ram pum sum dinhmun a nghawng na hle tih sawiin, inrenchemna kalpui chu thil ṭul a nih thu a sawi. State sum dinhmunin hma a sawn dan a zirin, inrenchemna kalpui chu thlak danglam a la ni leh ang, a ti. Finance minister-in inrenchemna kalpuina tur a tarlan te chu - 4 Foreign-aided leh centrally-sponsored scheme tih loh chu, eng department mahin finance department a phalsak loh chu development scheme thar an kalpui thei lo ang. 4 Financial first quarter atana sorkarin fuel leh thil danga sum a sen chu 10% in tihhniam a ni.4 Chief minister phalna loin eng department mahin motor an lei thar phal a ni lo. 4 First quarter chhungin seminar, workshop, conference leh hetiang lam hi buatsaih phal a ni lo. Ṭul bik thilah chuan video-conference hmanga neih a ni ang. 4 Chief minister, Gauhati High Court chief justice leh judge te bakah chief secretary tih loh chu an zinchhuahnaah 'executive class' an kal a rem lo. 4 Governor, minister leh MLA-te hlawh 30% in tihhniam a ni. 4 Official tour-a zin chhuak officer-te chu five-star hotel-a an thlen phal a ni lo. 4 Sorkar laipui emaw, ramdang sorkar emawin an sponsor a nih loh chuan foreign tour neih phal a ni lo. 4 Assam Gas Cracker Project tih loh chu, first quarter chhungin industry-te hnena incentive pek chu tihtawp rih a ni. 4 Public Sector Undertaking, Board leh Corporation-a chairman leh vice chairman te hlawh chu 25% in tihhniam a ni. 4 First quarter chhunga MLA local area development fund pek tur chu titawp rih a ni. Damlo te hruai haw dan ngaihtuahAssam sorkar chuan state danga dam lo inentir leh enkawla awm, lockdown avanga tangkhang mekte hruai haw dan a ngaihtuah dawn. Health ministry changtu, Himanta Biswa Sarma chuan sorkar laipui pawh hemi chungchangah hian berawnin, civil aviation ministry hnenah ziakin ngenna an thehlut tawh tih a sawi. Airline-te pawh an be tawh a, damlo tangkhang mekte hi hruai haw theih ngei an tum tih a sawi a ni. State sorkar chuan state danga damlo tangkhang mek, mi 850-te chu ṭanpuina Rs 25,000 ṭheuh a lo pe tawh bawk. Damlo tam zawk hi Mumbai, Bengaluru, Vellore, Delhi leh Chennai-ah an tangkhang mek a ni. |
hmarchhak | Arunachal Pradesh chief minister Pema Khandu chuan hmun danga an state mi tangkhangte hruai hawna turin sorkar chuan special train a phut ve dawn lo tih a sawi. CM chuan a ruala ṭum khata tam tak hruai haw loin, a tahtawla hruai haw an tum tih a sawi. Hei hi state chhunga an rawn luha uluk taka endik vek an nih theihna atan leh, an state-in quarantine facility a neih dan mil tawka kalpui an tum vang tih a sawi a ni. ""Tangkangte hruai haw turin kan la inpeih lo tihna a ni lo a, quarantine centre-a awm thei zat mila kalpui kan tum vang a ni,"" a ti. An state mite hruai haw turin a hranpaa rel tlantir tura ngen an tum lo a, mahse Assam sorkarin special train a tlantirah Arunachal mite chuanna tur ruahman sak tura an ngen tur thu a sawi. Arunachal mi, hmundanga tangkhang haw duh in report hi mi 2,400 vel an awm nia tarlan a ni. |
hmarchhak | All Bodo Students; Union (ABSU) president Dipen Boro chuan an pawlin nawrh an huaihawt chu tiam chin awm loa tihtawp a ni tih kar liam ta Inrinni khan a sawi. ABSU 53rd foundation day hmanna thu a sawiah, Boro chuan zirlai pawl chuan kawng hrang hranga nawrh an huaihawtte titawp vekin, Bodo biala zirna lam tihmasawnna tur te, khawtlanga thil ṭha lo - ruihhlo leh mihringa sumdawnna awmte umbo te, boruak ṭha leh muanawm a awm theihna tura hnathawhte a tum tawh zawk a ni, a ti. Boro chuan January 27-a sorkar laipui, Assam, ABSU leh NDFB pawl pali bakah UBPO-ten remna thuthlung an ziak chungchang chu sawichhuakin, he inremna an ziah hian Bodoland leh Assam state pumah boruak ṭha leh ngelnghet a thlen dawn tih a sawi. India sorkar leh Assam sorkar chu remna thuthlung an ziaha an tarlan hrang hrangte chu tihhlawhtling a, a taka kalpui nghal turin a ngen. Bodo mipuiten an laka beiseina an neih chu a taka tipuitling turin a ngen thu ziakin a thlen bawk a ni. |
hmarchhak | Ram pumah Nilaini aṭang khan ei rawngbawlna, LPG (liquid petroleum gas) cylinder man tihsan a ni a, Delhi khawpuiah LPG cylinder pakhat man punna hi Rs 144.5 a nih laiin, hmarchhak state khawpui hrang hrangah cylinder pakhat, kg 14.2-a rit man punna hi Rs 149.50 a tling thung. Nilainia LPG cylinder man tihsan hi kum 2014 hnu lama ṭum khata a man tihpun a nihna sang ber a la ni. A man tihsan a nih hnuah kg 14.2 a rit, cylinder pakhat man hi Guwahati-ah Rs 915 a ni tawh a, Aizawl-ah Rs 1014, Itangar-ah Rs 932, Shillong-ah Rs 933.50, Imphal-ah Rs 1014, Kohima-ah Rs 888.50 leh Agartala-ah Rs 1023.50 a ni tawh a ni. Hetih lai hian kg 19 bur erawh chu a man tihsan an ni ve lo thung. |
hmarchhak | Meghalaya eptu party, Congress MLA Charles Pyngrope chuan Covid-19 leng vanga sorkar sum dinhmun a tlakhniam nasat avangin MLA te hlawh chu 50% a tihhniam a rawt. Pyngrope hian Assembly-a budget session chhunzawmna, Nilainia an neihah a sawi chhuak a ni. Meghalaya MLA-te hian a hmain kum khat chhung atan an hlawh aṭanga 10% chu Chief Minister's Relief Fund-a chhunluh turin thutlukna an lo siam tawh a ni. ""10% chauh pek hi a tawk lo a, thla khatah kan hlawh aṭangin Rs 6,000 chauh kan pe tihna a ni. Hei vang hian state sorkar kan puihna turin kan hlawh aṭanga 50% kan pek hi a ngai a ni,"" tiin Congress MLA chuan a sawi. Hemi rual hian sorkarin sorkar hnathawk, group B, C leh D te hlawh a kima pe turin a phut bawk. State sorkar hian hripui leng vanga sum lama harsatna a tawh avangin lockdown chhung chuan chief minster, deputy chief minister leh minister-te bakah, All India Service officer leh central service officer-te hlawh 50% chu pekchhuah a ni rih dawn lo tih a lo sawi tawh a ni. Hei bakah hian health, home (police) leh home (civil defence and home guards) department-te huam tel loin, department dang zawng zawnga Group A leh B officer-te hlawh 35% leh, Group C staff te hlawh 25% chu pek tel an ni rih dawn lo tih a sawi bawk. Pyngrope chuan sorkar hnathawk tam tak chu loan rulh ngai an ni tih sawiin, an loan rulhna an pek hnuah sorkarin an hlawh a la hrensak ṭhen chuan hlawh lak tur mumal nei loin, sum lamah harsatna an tawh phah zawk dawn a ni, a ti. |
hmarchhak | India ram state zingah Covid-19 kai awm lohna state awmchhun, Sikkim chuan nimin aṭang khan lcokdown hman mek chu a thlahdul ṭhen. Mahse ramri erawh khar chhunzawm a la ni a, state dang aṭanga luh pawh May 3 thleng khap a la ni bawk. Sikkim-a hri kai an awm lohna chhan hi a inbuatsaih hma leh mipuiten thu an zawm ṭhat vang nia ngaih a ni. Pawn chhuahnaah mipuiten social distancing dan an zawm ṭha hle. January 29 aṭang khan state pawn aṭanga lutte chu screening vek niin, April 18 thleng khan mi nuai ruk chuang endik hman an ni. March 5 aṭang khan ram dang mi luh khap niin, March 17 aṭangin Sikkim ni lo, state dang mi pawh luh khap zui a ni bawk. Chief minister Prem Singh chuan January thlaa China-a hri a darh ṭan leh, Nepal-ah hri kai hmuh an nih veleh khan Sikkim ramri, a bikin China nena inrina chu khar nghal a nih thu a sawi. India ramah hri kai hmuh an nih ve aṭang khan hmun dang aṭanga Sikkim-a lutte chu endik turin ramri-ah damdawi lam thiamte dah nghal vek an ni a, Sikkim mi haw duhte pawh a hmaa an zin kualna chanchin thehlut vek tura tih an ni. Mi 3,560 chu mahni inah an inkhung hrang mek a, mi 119-te sorkarin hmun a siamah khung hran an ni bawk. Ei tur leh damdawi lam phur luttu motor-te pawh damdawi hmanga kah thianghlim zel an ni a, district tinah truck driver-te awmna tur transit camp an siam sak bawk a ni. |
hmarchhak | Manipur cabinet chuan an state journalist pension, thla khata Rs 4000 pek ṭhin chu Rs 8000-ah a tipung. Chief minister N Biren Singh chuan Imphal-a Manipur Press Club-ah 45th foundation day programme a hmanpuinaah he thu hi sawiin, journalist leh newspaper hawker-te chu state-run health scheme, Chief Minister-gi Hakshelgi Tengbang (CMHT)-in a huam thu a sawi bakah, pension tihsan a nih thu a sawi a ni. |
hmarchhak | Manipur health department chuan hriattirna tichhuakin, state danga tangkhang hruai hawte chu mahni ina inkhung hran a remti dawn lo a, sorkarin khung hranna tura a siamah dah vek an ni dawn tih a sawi. Department chuan union ministry of health and family welfare-in “Guidelines for Quarantine faculties COVID-19” a siam zulzuiin, hmun danga tangkhang hawte lo buaipui dan tur standard operating procedure (SOP) a siam ve leh a ni. Hmun dang aṭanga hawte chu state entry point (Mao leh Jiribam) ah thermal screening neih sak vek an ni dawn a, hemi hnu hian an awmna district lamah medical team-ten screening an lo neihsak leh bawk ang. Natna nei lote chu sorkarin khung hranna tura a siamah ni 14 chhung dah an ni dawn a, mahni ina inkhung hran, home quarantine chu an remti dawn lo tih SOP-ah hian tarlan a ni. Hmun dang aṭanga haw zawng zawngte khung hranna hi khauh taka kalpui a ni dawn a, tumahin an pumpelh tur a ni lo, a ti. Haw zinga khawsik, khuh, hritlang leh Covid-19 kaite natna lanchhuahna ang chi neite chu test turin dah hran an ni bawk ang. |
hmarchhak | Arunachal Pradesh deputy chief minister Chowna Mein chuan MLA local area development (MLALAD) fund chu Covid-19 dona kaihhnawiha hman phalsak an ni dawn tih a sawi. Planning and finance portfolio chelhtu ni bawk. Mein chuan MLA eng emaw zatin ngenna an siam avangin he ruahmanna hi siam a nih thu a sawi. Hemi atana hriattirna hi planning department lamin a tichhuak thuai dawn a ni, a ti. Deputy CM hian Wakro circle-a Parshuhram Kund-a quarantine centre siam a tlawh a, MLA Chau Zingnu Namchoom leh Jummun Ete Deori-ten an ṭawimawn a ni. State danga tangkhangte hruai hawna tura ruahmanna felfai tak siam a ngaih thu te, entry point tinah screening leh testing facility ṭha tak dah a ṭul thute a sawi. Health department-in harsatna a tawh lohna tur leh, quarantine centre indaih loh tur venna atan tangkhangte chu a tahtawla hruai haw an ngai nia a hriat thute a sawi bawk. |
hmarchhak | Meghalaya chief minister Conrad Sangma chuan Citizenship (Amendment) Act chu Meghalaya state pumah hman loh tura tih a nih hma chuan sorkar laipui nawr zel a tum tih a sawi. Sangma chuan, ""Sorkar laipuiin CAA hi Manipur, Nagaland leh Arunachal Pradesh leh Meghalaya state chhung hmun tam zawkahte hman a ni dawn lo tih a sawi chu kan lawm hle. Mahse Meghalaya state pum hi huam lo turin kan phut a ni,"" a ti. Meghalaya assembly chuan an state-a Inner Line Permit system hman phutna resolution pawh an pass tawh tih sawiin, ""Kan thil phutah hian nghet takin kan ding a, kan mite venhimna tur pek an nih hma chuan sorkar laipui chu kan nawr zel dawn a ni,"" tiin Sangma chuan a sawi. |
hmarchhak | Manipur health minister L Jayantakumar chuan state chhunga quarantine centre hrang hrangah health worker leh anmahni puitute an indaih tawk lo tih sawiin, state sorkar chuan hnathawktute dah belh an nih theih nan theihtawp a chhuah mek a ni, a ti. Minister hian Pathianni khan Imphal West leh Imphal East district-a quarantine centre hrang hrangte a tlawh kual a, he hmuna thawktu health worker-te hnenah PPE, sanitizer, N-95 mask leh kutkawrte a sem nghal a ni. Minister chuan health staff-te hi kawmin, health department chuan anmahni pui tura skilled leh unskilled staff-te dah belh dan tur ruahmanna a siam thute a hrilh. Ministerial team chuan district hrang hranga quarantine centre-te cu an tlawh kual reng dawn tih Jayantakumar chuan a sawi bawk. Manipur additional director (health) Dr Arkey chuan an state-ah Covid-19 hmuh chhuah chu a la punchhoh belh a rinawm thu a sawi a, hei vang hian UNACCO school pawh Covid Care Centre atan siam a ni tawh a ni, a ti. |
hmarchhak | Manipur chief minister hlui leh Congress hruaitu hlun, Okram Ibobi Singh chuan an state aṭanga Bihar-a inhlawhfa tura kal tangkhangte hruai hawna tur rel buatsaih sak an duh tih sawiin, prime minister Narendra Modi hnenah phalna pe turin a ngen. Congress party chuan lockdown vanga state hrang hranga tangkhang, inhlawhfaa awmte chu an khaw lam an hawna tur buaipui sak turin hma a la dawn tih a lo sawi tawh a ni. Ibobi Singh chuan PM bakah railways minister Piyush Goyal hnenah pawh lehkha thawnin, Bihar-a tangkhang mekte hruai hawna special train tlantir phalna pe turin a ngen. Congress Legislature Party (CLP) hruaitu chuan an ruahmanna hi chief minister N Biren Singh pawhin a thlawp an beisei thu a sawi. Manipur Congress hian an state mi, inhlawhfaa hmun danga awmte hawna tur senso hi an tumsak dawn tih a lo sawi tawh a ni. |
hmarchhak | Tripura sorkar chuan coronavirus dona kawnga hmalaknaah sum sen a tam dawn avangin inrenchemna kalpui a tum a, sorkar office hrang hrangte chu power leh telephone an hmante titlem a, an bill chu 10% a tihniam turin a hriattir. Hei bakah sorkar office-ah phalna lak phawt loh chuan air conditioner hman a khap bawk. Zirtawpni khan council of minister ṭhukhawmin, office hrang hranga television leh cable connection hman chungchanga kaihhruaina te an siam a, hei hi hman nghal tura tih a ni bawk. Tripura-ah hian Covid-19 kai awm tawh lo mah se, hri dona kawnga sorkarin kawng hrang hranga a hmalakna leh, rampuma lockdown puan a nih avanga hna thawk mumal thei loa hun rei tak an awm tawh avangin state economy pawh a nghawng tawh hle. Hei vang hian sorkar sum indailohna phuhrukna tur kawng khat atan sorkar office leh sorkar hmun pawimawh danga sum hmanralte tihtlem tum a ni. Cabinet meeting zawhah thuchhuah an siamah, sorkar economy a ziaawm chhoh hma chuan sorkar fund reng reng chu ram leina atan hman a ni dawn rih lo a, office tinte chu inremchem tur leh, power leh telephone an hmante titlem tura tih an ni. Sorkar office tinah sum hmanral bakah, budget expenditure pawh a tlem berah 15% a tihtlem a ni dawn tih thuchhuaha chuan an tarlang bawk. |
hmarchhak | Tripura-a Joint Movement Against Citizenship (Amendment) Bill (JMACAB) team member, union home minister Amit Shah hmu tura New Delhi-a kalte chuan ni 10 an nghah hnuah pawh an hmu thei lo tih an sawi. JMACAB leader Jagadish Debbarman chuan, ""New Delhi-ah Amit Shah hmuh tumin ni 10 zet kan cham tawh a, mahse minister hian min hmu thei lo a ni,"" tiin hma an lak zel dan tur pawh an puangchhuak thuai dawn tih a sawi. Amit Shah hmuh tuma kal, JMACAB aiawh member parukte hi Inrinni khan New Delhi aṭangin Tripura-ah an kir leh tawh a ni. Debbarman chuan, ""Kum 2019, December 12 khan CAA chungchangah Amit Shah hi kan lo hmu tawh a ni. Hemi ṭum hian Shah hnenah pawh hmarchhak state hrang hrang, Tripura pawh telin CAA hmang lo turin kan ngen a ni,"" a ti. Amit Shah hian an lakah thu a tiam nghal thei mai lo a, mahse sorkarin a kalpui dan tur chu a hrilh zel ang tiin a lo hrilh tih Debbarman chuan a sawi bawk. Amit Shah an hmuh hnu hian Tripura-ah kirin, a thu hrilh tur chu an lo nghak a ni. Mahse karthum chuang hnuah pawh minister hian thawm engmah a rawn neih zui loh avangin CAA dodalna hi an lantir chhunzawm leh ta a ni. Kumin January 8 khan chief minister chuan Amit Shah hian a hmu thei dawn tia a hrilh avangin January 9 khan New Delhi an pan nghal a, mahse union minister hian Tripura anti-CAA team member-te hian lo hmuh duh loh avangin beidawngin an kir leh ta a ni. |
hmarchhak | Sikkim sorkar chuan state chhunga zirna in hrang hrangte chu May 31 thleng a khar dawn. Chief minister Prem Singh Tamang hoa cabinet meeting chuan state chhunga hri leng laka invenna an kalpui dan hrang hrangte thlirhoin, zirna in khar chhunzawm zel hi an rel a ni. Sikkim hi India ram state zingah Covid-19 kai awm lohna state awmchhun a ni a, mahse hetichung hian hri leng laka invenna tura khuahkhirhna siam a ni a, police leh district thuneitute chu inkharkhipna dan hman mek chu khauh taka kengkawh tura hriattir an ni. Cabinet meeting chuan inkhakhipna kalpui mek, May 3-a tawp hunah an state-in hma a lak dan tur chu an ngaihtuah nghal bawk. |
hmarchhak | Nagaland minister for planning and coordination and land revenue, Neibla Kronu chuan state assembly hnenah Land Revenue department-in Land Law thar tur a duang mek tih a hrilh. 13th Nagaland Legislative Assembly neih mekah, Pathianni khan Kronu hian eptu hruaitu, TR Zeliang zawhna a chhanaah Land Law thar siam tum chungchang hi a sawilang a ni. Minister chuan Nagaland hian kum 1978 leh 2002-a siamṭhat, Assam Land Laws of 1876 chu a la hmang mek tih sawiin, anmahni puala Land Law thar siam a ṭul thu a sawi. Minister chuan Land Revenue department chuan meeting ṭum eng emaw zat nei tawhin, land law draft pawh hi an duang mek tih a sawi a ni. |
hmarchhak | Sikkim sorkar chief minister Prem Singh chuan an state chhunga nitin leh kartin chhuak chanchinbua thawktu, hri len hnua chawl loa an hna thawk chhunzawm journalist 176-te hnenah incentive a pe. State sorkar hian daily newspaper-a thawk 135-te chu Rs 20,000 ṭheuh pein, weekly newspaper leh electronic and digital media-a thawkte hnenah Rs 10,000 ṭheuh a pe a ni. CM Singh hian Thawhṭanni khan journalist-te sum pek tur Rs nuai 31.10 chu Press Club of Sikkim president Joseph Lecha hnenah a hlan a ni. CM chuan coronavirus leng mek chungchangah mipuite hnenah chanchin thar te hrilh hria a, thu dik leh inzirtirna ṭha tak te an tihchhuah ṭhin avangin media mite chunga a lawm thu a sawi. An sum pek chu an hnathawh an ngaihhlut zia lantirna a nih thu sawiin, a kaihhruai sorkar chuan media mite chu a ṭul anga puiin a thawhpui zel dawn tih a sawi bawk. |
hmarchhak | Manipur-ah kar liam ta Inrinni khan Assam Rifles leh state police joint team chuan Thoubal district-a Kamu Saichang area-ah ruihhlo siamna factory an manchhuak. Factory an dapnaah hian brown sugar leh heroin, international market-a cheng vaibelchhe 120 man hu vel chu an man tel a ni. Joint security force team hian thu an dawn bawhzuiin factory dapchhuah hna hi an thawk a ni. He factory hi brown sugar leh heroin siam leh sawngbawlna hmun atana hman a nih thu IGAR(S) press release a nih thu a tarlang. Factory aṭanga ruihhlo an man hi heroin brown sugar (solid) kg 29, brown sugar (liquid) litre 20, marijuana kg riat bakah ruihhlo siamna bawlhlo leh hmanraw hrang hrangte a tel bawk. Hemi kaihhnawihah hian security force team hian hmeichhe pakhat an man a, building neitu erawh man hmain a bibo hman a ni. Ruihhlo kawltu AR sipai manManipur-ah vek hian Assam Rifles sipai pakhat chu ruihhlo, ‘World is Yours’ (WY) tablet tam tham tak a kawl avangin kar liam ta Ningani zan khan man a ni bawk. Manipur police-te chuan Imphal-Moreh highway-a motor tlante an endiknaah AR sipai Yengkhom Bikram Singh (35) hi an man a ni. Bikram Singh motor hi a endik hnuah, a airbag aṭangin WY tablet, international market-a cheng vaibelchhe 2.3 hu an man a ni. Police-te chuan he ruihhlo hi Moreh aṭangin lak niin an ring a, thubuai an ziaklut nghal a ni. |
hmarchhak | Meghalaya Human Rights Commission (MHRC) chairperson atana ruat Tripura High Court chief justice hlui, Justice T Vaiphei chu a hna thar a zawm ta. Nikum khan Meghalaya Human Rights Commission chairperson Justice Aftab H Saikia a chawlh tak avangin acting chairperson Peter JP Hanaman chuan a kaihruai zui a ni. Mahse dan ang chuan commission chairperson atan hian High Court chief justice hluite chauh ruat theih an ni. Justice Vaiphei hi hmain Assam Human Rights Commission chairperson a lo ni tawh a ni. Kum 1976 khan a graduate a, kum 1979-ah Faculty of Law, University of Delhi aṭangin LLB a zo. Kum 1980-ah Bar Council of Assam-ah telin, 1999 khan Mizoramah Additional Advocate of General atan ruat a ni. Kum 2003-ah Gauhati High Court-ah additional judge ah dah niin, kum 2016, September 21 khan Tripura High Court chief justice atan ruat a ni a, kum 2018-ah a pension a ni. |
hmarchhak | Nagaland chief minister Neiphiu Rio chuan Dimapur-a New DC office complex-a quarantine facility leh NER Agri Expo Site 4th mile-a reception center a tlawh. Dimapur incharge for Covid-19 Kikheto Sema, IAS chuan CM leh a ṭhuihhruaite hi lo dawngsawngin, quarantine centre siamna tur an inbuatsaih dante a lo hrilhfiah a ni. Rio hi deputy chief minister Y Patton, cabinet minister S. Pangnyu Phom leh Jacob Zhimomi, advisor for power H.Tovihoto Ayemi-ten an ṭawiawm. Nagaland CM chuan an state-ah chuan hri kai awm tawh loin, state pum chu green zone a ni a, mahse state danga tangkhangte rawn haw hi a rawn lut ve leh thei tih a sawi a, ""Mahse hei vang ngawt hian kan fate, kan unaute, state danga tangkhangte mekte chu kan ngaihthah ngawt thei lo,"" tiin Nilainia Rhododendron hall, Kohima-a civil society organisation (CSO) te nena emergency meeting an neihnaah a sawi. Emergency meeting-ah hian hmun danga tangkhang rawn haw turte lo dawnsawn leh lo buaipui zui dan tura CSO-ten rawtna an neihte an ngaihtuah ho a ni. CM chuan state dang aṭanga rawn hawten hri hi an rawn hawn thei a ni tiin, mahse mahni in leh rama haw duhte hi an lo dangin an lo hnar dawn lo tih a sawi nghal a ni. Nagaland chief secretary Temjen Toy chuan hmun danga thangkhang, Nagaland-a haw duh in register hi 18,000 chuang an awm tawh tih a sawi. Sorkar chuan an haw dan tur ruahmanna a siam mek a ni. Toy chuan state dang aṭanga haw tur zinga 70% chu Dimapur-ah quarantine an ni ang a, a bak 30% chu Kohima-ah qurantine an ni dawn tih a sawi. Hmun danga tangkhang, Nagaland-a haw tum lote hnenah sorkar chuan chhawmdawlna Rs 10,000 a pe dawn bawk. Hemi rual hian he pawisa pek hi rawn haw lo tura thlemna a ni lo tih sawiin, Toy chuan registration an tihfel vek hnua rawn haw tum leh lote hnena ṭanpuina an pek a ni zawk tih a sawi. |
hmarchhak | Tripura chief minister Biplab Kumar Deb chuan ration card lem 67,000, mi nuai 2.81 vel zet hming chuanna chu hnawl a ni tawh tih a sawi. CM chuan heng ration card lemte hi sorkar hmasa, Left Front sorkar laia siam niin a sawi a, BJP in sorkarna a chan hnuah ration card lem hi dapchhuah hna thawhin, card 67,000 zet titawp a ni tawh a ni, a ti. Food, Civil Supplies and Consumer Affairs minister Monoj Kanti Deb pawhin Public Distribution System (PDS) chu computerise a nih hnuah, ration card lem 67,000 hi hmuhchhuah a nih thu a sawi. Heng card lema hming nuai 2.81 zet chuang zinga a tam ber hi Bangladesh mi an nih a rinawm thu a sawi bawk. Uluk taka an chhui hnuah pawh heng mite hi an awmna chhui chhuah theih an ni lo, tiin a sawi. Minister chuan state sorkar chuan PDS kaltlang hian man tlawm zawkin buhfai, chhangphut, chini, chi leh khawnvartui te pek a ni tawh a, pulse (Masoor dal) pawh pek chhuah leh ṭan a nih thu a sawi a ni. Tripura-ah hian ration card 9,08,21 awmin heng card-a hming chuang hi mi 36,86,216 an awm a, ration dawr 18,010 a awm mek bawk. |
hmarchhak | Meghalaya police chuan hri leng mek karah, an state chhunga district tinah healthcare worker-te himna tur leh, an harsatna neihte ngaihven pui turin nodal police officer a ruat. Deputy inspector general of police, H Toi chu state level Covid-19 nodal officer atan ruat a ni a, SO level officer pahnihn, HG Lyngdoh leh Vivek Syiem ten an pui dawn tih police thupuangtu Gabriel Langrai chuan a sawi. Hri leng dona kawnga a hma tawngtu, healthcare worker-te hian India ram hmun hrang hrangah beih an tawk fo a, hei vang hian sorkar laipui pawhin beih an tawh ṭhin tihtawp a nih a, an himna turin 1897 legislation on Epidemic Diseases Act pawh a siamṭha tawh a ni. |
hmarchhak | Nagaland sorkar chuan Covid-19 dona kawnga hma lak a ngaih avang leh, inrenchemna kalpui a ngaih avangin sorkar hnuaia department hrang hrangte chu thupek a awm leh hma chuan hnathawktu lak thar a khap a, hei hian department hrang hranga post sanction sa pawh a huam tel. Sorkar thupek hian Health & Family Welfare Department hnuaia medical staff lak thar tur erawh a huam tel lo a, anni chu ngaihnathiamna pek an ni thung. |
hmarchhak | Meghalaya health minister Alexander Laloo Hek chuan state danga tangkhang hawte lo khung hranna turin sorkar chuan hmun a ngah tawk lo tih a sawi. Sorkarin quarantine centre eng emaw zat siam mah se, hmun dang aṭanga haw tum in report hi mi 7,000-8,000 vel an nih avangin, lo dah hranna tur room an ngah tawk lo tih a sawi a ni. Sorkarin centre a siamah haw turte hi an len dawn loh avangin vengchhung hruaitu leh institution hrang hrangte puihna an dil mek tih minister chuan a sawi bawk. Meghalaya sorkar chuan hmarchhak bial pawn lam aṭanga hawte chu ni 14 chhung inkhung hrang ngei ngei tura a tih bakah, hemi hnuaah pawh ni 14 dang chu an dinhmun enzui turin a ti bawk a ni. |
hmarchhak | Sikkim sorkar chuan hri leng dona atana a hmalakna kal zelah, kumin October thla thlengin ramri kharin khualzin an luh a khap dawn. Sikkim hi India ram chhunga Covid-19 awm lohna state awmchhun a ni a, hetichung hian hri leng dona kawngah theihtawp a chhuah mek a ni. State sorkar chuan ramri an khar chhunzawm zel chhan pawh mi nuai sarih vel chenna, an state-a hri lut tur venna atana ti an nih thu a sawi. Governor Ganga Prasad chuan, ""October thla thleng chu khualzin luh khap a ni dawn a, hei hi kan state mipuite tana ṭha zawk tur nia kan ngaih vang a ni. Hemi rual hian state pawn lam mi, inhlawhfaa awmte chu sorkarin a ngaihven reng a, nitin ei tur pawh sem a ni. Lockdown zawh hnuah pawh puih chhunzawm an la ngai zel dawn tih pawh kan hria a ni,"" a ti. |
hmarchhak | Assam state-ah African swine fever leng vangin vawk 13,000 chuang an thi tawh. February thla kha he hri hi hmuh ṭan a ni a, district pakuaah a leng tawh a ni. Ni rei lote chhungin he hri vang hian vawk 13,013 an thi tih animal husbandry and veterinary department thupuangtu chuan a sawi. Assam animal husbandry and veterinary minister Atul Bora chuan kar liam ta Inrinni khan Kaziranga National Park a tlawh a, he park-a ramsa ten African swine fever an kai lohna tura hma lak dante a enpui a ni. |
hmarchhak | Assam police-te chuan an state-a in leh lo nei lo, muslim mi eng emaw zat chuan state dang an pan tih an sawi. Heng muslim-te hi a bikin Arunachal Pradesh, Meghalaya leh Nagaland-ahte an kal rin a ni. Heng state-te bakah hian hmarchhak state zawng zawngte chu ramri venga inralring tura hriattir an ni.Assam aṭanga kalchhuak zingah hian March thlaa south Delhi-a Nizamuddin Markaz-a Tablighi Jamaat inkhawmpuia kalte pawh an tel nia sawi a ni bawk. Heng mite hi pawl tlem te tea inṭhen hrangin, riahna tur leh hna an thawh theih dan tur dapin, hmarchhak state ṭhenkhatah hian an vak darh dawn niin intelligence chuan a tarlang.Nagaland-a Dimapur khuaah heng muslim ṭhenkhatte hi an thleng tawh nia sawi a ni a, Dellai, Borlengri, Notun Basti, Burma Camp Dairy Farm, Khatkhati leh khaw dang dangah pawh an thlen rin a ni.Assam sorkar chuan Tablighi Jamaat inkhawmpuia kalte an state chhunga awmte a dap khawm mek zel a, hetihlai hian an zinga ṭhenkhat chu an biru nia sawi a ni. Heng birute hi hmarchhak state dangah hian an kal darh ṭan niin Assam police-te chuan an sawi. Assam-in PPE kit 50,000 la lutAssam sorkar chuan healthcare worker-te hman tur personal protective equipment (PPE) kit 50,000 chu China aṭangin Nilaini khan a la lut. China chuan special aircraft hmangin Assam sorkarin PPE kit a order hi Guangzhou khua aṭangin a rawn thawn a ni. Lokpriya Gopinath Bordoloi International (LGBI) Airport-ah chief minister Himanta Biswa Sarma leh a deputy, Pijush Hazarika-ten bungraw thleng hi an lo dawngsawng a ni. Assam-ah hian Covid-19 kai mi 32 hmuh a ni tawh a, hri kai zinga pakhatin a thihpui tawh bawk. Hri kai hmuhchhuah zinga pahnih tih loh chu March thlaa Delhi-a Nizamuddin area-a Tablighi Jamaat inkhawmpui nena inkaihhnawih vek an ni. |
hmarchhak | Tripura cabinet chuan Thawhlehni khan Tripura Tribal Area Autonomous District Council (TTAADC) ṭhiah a remti. TTAADC term hi May 17 khan a tawp a, mahse hripui leng vangin inthlan neih hun tur hi sawn a ni. Cabinet meeting chuan inthlan buatsaih theih a ni rih loh avangin state Governor Ramesh Bais kutah TTAADC chu thla ruk chhung dah rih turin a rel a ni. Cabinet thupuangtu leh law minister Ratan Lal Nath chuan India Constitution Sixth Schedule provision hnuaiah autonomous district council chu Governor kutah dah a ni tih sawiin, Governor hian a ṭul a ti a nih chuan ADC enkawltu tur hi a ruat thei dawn tih a sawi. Hemi rual hian thla ruk chin bak thuneihna hi a pe thei dawn lo tih a sawi bawk.TTAADC hian Tripura state-a 68% a huam pha a,state mipui zinga hmun thuma ṭhena hmun khat chu he council huam chhunga hian an cheng bawk a ni. March 26 khan inthlan hi neih tur a ni a, mahse hri leng avanga ram puma lockdown puan a nih avangin tiam chin awm loin tikhawtlai a ni. |
hmarchhak | Lockdown avanga ram chhung hmun danga tangkhang, Sharmik special train hmanga hmarchhak mi hruai haw chu mi 63,000 chuang an awm tawh a ni. Shramik special train hi hmarchhak state mite hruai hawna turin ṭum 45 a tlan tawh a, tunkar leh karleh chho hian ṭum 20 chuang a rawn tlan leh dawn bawk a ni. Indian Railways chuan ram chhung hmun hrang hranga tangkhangte hruai hawna turin Shramik special train hi ṭum 3,274 a tlan tir tawh a, mi nuai 44 chuang chu an state lamah hruai haw a ni tawh a ni. Heng rel tlantir zinga 60% dawn chu Gujarat, Maharashtra leh Punjab aṭangin Uttar Pradesh lamah tlantir a ni bawk. |
hmarchhak | Manipur health department chuan hriattirna tichhuakin, state danga tangkhang hruai hawte chu mahni ina inkhung hran a remti dawn lo a, sorkarin khung hranna tura a siamah dah vek an ni dawn tih a sawi. Department chuan union ministry of health and family welfare-in “Guidelines for Quarantine faculties COVID-19” a siam zulzuiin, hmun danga tangkhang hawte lo buaipui dan tur standard operating procedure (SOP) a siam ve leh a ni. Hmun dang aṭanga hawte chu state entry point (Mao leh Jiribam) ah thermal screening neih sak vek an ni dawn a, hemi hnu hian an awmna district lamah medical team-ten screening an lo neihsak leh bawk ang. Natna nei lote chu sorkarin khung hranna tura a siamah ni 14 chhung dah an ni dawn a, mahni ina inkhung hran, home quarantine chu an remti dawn lo tih SOP-ah hian tarlan a ni. Hmun dang aṭanga haw zawng zawngte khung hranna hi khauh taka kalpui a ni dawn a, tumahin an pumpelh tur a ni lo, a ti. Haw zinga khawsik, khuh, hritlang leh Covid-19 kaite natna lanchhuahna ang chi neite chu test turin dah hran an ni bawk ang. |
hmarchhak | Assam Assam-ah Thawhlehni zan khan Covid-19 kai pathum hmuh belh leh niin, heng mite nen hian Assam-a hri kai hmuh zat hi mi 157 an tling tawh a ni. Hri kai hriat tharte hi Sarusajai Quarantine Centre-a awm lai an ni. Thawhlehni bikah khan Assam-ah hian hri kai hriat belh hi mi 42 an awm. Sarusajai Quarantine Centre-a awm, Covid-19 positive pathumte hi hri an kai tih hriat a nih hnuah centre aṭang hian an tlanchhuak a, mahse Nalbari leh Hojai police-ten umzuiin man leh nghal an ni tih health minister Himanta Biswa Sarma chuan a sawi. TripuraTripura-ah pawh coronavirus kai pali hmuh belh an ni a, an pali hian Chennai aṭanga haw niin Thawhṭanni khan Tripura an thleng a ni. Heng mite nen hian Tripura-a Covid-19 kai hi mi 171 an awm tawh. Thawhṭanni khan Tripura mi, Chennai-a tangkhangte chu Shramik special train hmangin Agaratala thlenpui an ni. He rel-a chuang, mi 850-te sample chu lain test nghal vek an ni a, an zinga paliin hri hi an kai tih hriat a ni a, hri kai enkawlna hmunah dah nghal an ni tih chief minister Biplab Kumar Deb chuan a sawi. MeghalayaMeghalaya-ah pawh Chennai aṭanga haw, Garo Hills-a mi chu Thawhlehni zan khan Covid-19 a kai tih hriat a ni bawk. Hri kai hmuh thar hi a taksaa natna langchhuak lo, asymptomatic a ni a, mahse state pawn lam aṭanga hawte test neihsak an nih hnuah hri hi a kai tih hriat a ni ta a ni. Meghalaya-ah hian Thawhṭanni khan Covid-19 kai enkawl lai awmchhun chu a dam avangin an state chu Covid-19 kai awm lohnaah a lo puang hman a, mahse a tukah hri kai hi hmuh chhuah thar leh a ni. Chief minister Conrad Sangma chuan an mi leh sa hmun danga tangkhangte chu an an haw khawm mek tih sawiin, state dang aṭanga hawte lo enfiahna tur screening point pawh siam belh a ni tih a sawi. ManipurManipur-ah pawh nimin khan Covid-19 kai mi 11 hmuh chhuah belh an ni. Nimina hri kai hmuh belhte hi Chennai aṭanga haw vek an ni a, an zinga mi 10 hi Churachandpur khuaa mi an ni thung. Manipur-ah hian hri kai hmuh tawh hi mi 20 an tling ta a ni. State danga tangkhang hawte zingah Covid-19 kai hmuh chhuah belh zel an nih avangin, state sorkar chuan hri darh tur venna atana khuahkhirhna a siam pawh a tikhauh thar leh bawk. Damdawi dawr tih loh, dawr dangte chu zing dar 6 aṭanga tlai dar 2 thleng hawn phalsak an ni a, official pass nei lo motor pawh tlanchhuah khap a ni bawk. |
hmarchhak | Caraboa Cup-ah Leicester City-in Nilaini zan khan an mikhual Aston Villa lakah harsatna an tawk a, Kelechi Ilheanacho hmangin 1-1 in an chelh hram. King Power Stadium-a inkhelah hian Villa tan Frederic Guilbert-a'n minute 24-naah a khung a, minute 74-naah Nigerian forward Ilheanacho-a'n siphurh a sut.League Cup semifinal second leg hi January 28, Thawhlehni zanah Villa Park-ah khelh a ni dawn. Semifinal dangah Manchester City chuan an hmelma Manchester United chu Old Trafford-ah 3-1 in an sawp tawh a, anni hian second leg hi Etihad Stadium-ah January 29, Nilaini zan hian an khel ang.Goal khat ve vePremier League table aṭanga thlir chuan Leicester City chu awlsam taka chak thei tura ngaih an ni a. An khingpui Aston Villa hian semifinal lut turin Liverpool hneh mah se an hmachhawn Reds hi B-Team a nih avangin dah san viau theih an ni lo.League table-a pahnihna Foxes aiin 17-naa awm mek Aston Villa-in goal an khung hmasa a, an goal khung dan pawh team goal a ni. Villa-in awmze neia ball an inpek kual hnuah an player manto zinga mi Trézéguet chuan vei lam aṭangin ṭha zetin a cross a, minute 24-naah defender Guilbert-a'n a tlawh lut.Leicester-in hliam vangin Wilfred Ndidi chhawr thei lo mah se Jamie Vardy a rawn let leh tawh a, Brendan Rogers-a'n a player neih ṭhat ho a luhtir avangin chak an duh tih a lang. Amaherawhchu Villa captain Jack Grealish chu mual chhunga langsar ber a ni.Grealish hian ball kawl rei a ṭul chuan a kawl rei a, a hunah ball a pe chhuak a, Leicester tan inkhelh chhung zawngin a hnawksak. England manager Gareth Southgate-a'n Grealish che lai hi a hmuh avangin Euro 2020 squad a thlan hunah ngaihtuahna sen tur a neih belh dawn a; England tana inlan tawh Villa defender Tyrone Mings bakah Leicester duo James Maddison leh Ben Chilwell te hnung zui thei dinhmunah a ding.Villa-in goal khat hum duhin hun an khawhral chho a, an chetsual phah. Foxes-in pressure pe turin Hamza Choudhury an dahluh chu an tifuh a, Bangladeshi thisen kai Choudhury pressure pek ṭhat zarah Foxes-in siphurh an sut. Choudhury thawhrah vanga ball per chu Vardy-a'n changin Ilheanacho a pe nghal a, Man City forward hlui hian minute 74-naah ṭha zetin a pet goal.Leicester hian an mualah dinhmun an siam ṭha thei lo a, Villa Park-ah hmabak a harsa sawt ang. Foxes hi kum 2000-a League Cup nomawi an chawi hnuah an la champion leh lo a, Villa hi 1996 hnuah League Cup-ah an la champion bik lo.Eng nge an sawi?Leicester boss Brendan Rodgers chuan, ""Kelechi hian theihna sang tak a nei a. Chutihrualin Manchester City-ah khelhna a hmun a chan tam bik loh avangin a theihna ang lanchhuahtir turin hun a duh. Tunah chuan inrintawkna a nei a, a thawkrim bawk. Goal a khung hi ka lawm hle,"" tiin goal khungtu a fak.Aston Villa manager Dean Smith chuan, ""Second leg hmuhnawm tak en tur a awm ang. Leicester kha an khel ṭha zawk a, chuvangin inhnehtawk hi result awm tak a ni,"" tiin a sawi. |
hmarchhak | Myanmar ram chuan an rama Covid-19 kai leh he hri vanga thi zat chungchangah thudik a puangzar lo a, hei vang hian Myanmar ramri - Manipur, Nagland, Arunachal Pradesh leh Mizoram-te chuan Indo-Myanmar border venhimna chu khauh zawka an kalpui a ngai niin IT News chuan a tarlang. Myanmar ministry of health and sports chuan an website-ah an rama hri kai hi mi 151 awmin, mi parukin an thihpui tawh a, hri kai zinga mi 31 chu enkawl dam an ni tawh niin a tarlang. Hetih lai hian Myanmar based television, MNTV chuan an rama coronavirus vanga thi chu April 27 khan mi 44 an awm tawh niin a sawi thung. He hri vanga thite hi hri kai, khunghran mekte an ni tih a sawi bawk. MNTV chuan Mandalay General Hospital-ah mi 325 chu khunghran an ni a, an zinga 183 te chu test neih hnuah an negative avangin chhuahtir an ni, a ti. He hospital-a khunghran zinga mi 7 chu April 24 khan an thi a, April 25-ah mi 5 an thi leh bawk. Heng mi 12 thite nen hian Myanmar ramah April 27 khan coronavirus vanga thi zat chu mi 44 an tling hman a ni. Nimin thleng khan thi zat hi mi 47 an tling tawh niin a sawi. Mandalay General Hospital-a doctor-te chuan an damdawiina thite hi Covid-19 vang ni loin, natna an lo neihsa vang niin an sawi thung. An natna neih sate hi diabetes, high blood pressure, cancer, hepatitis C, brain inflation, lung disease leh TB te niin chief medical officer Dr Dundu chuan a sawi. April 28 khan Sanya San Tun Hospital, Taunggyi-a damlo hmeichhe pakhat a thi a, ani bakah Aungmyatasan, Changmyatasi, Mata yar, Moeguat, Kyatpyin Tapatkyin, Pwinoolwin, Sinkyai, Kawlin leh Chanayetasan biala hospital-ahte thi an awm bawk niin TV report chu a tarlang a ni. Health ministry lam chuan May 1 leh 2 khan an ramah hri kai thar an awm lo tih a sawi a, mahse ram danga tangkhangte haw an phalsak ṭan avangin tun kar lo awm chho aṭang hian an fimkhur chhoh hle a ngai dawn niin a sawi. Inrinni khan Japan aṭangin mi 195 an haw a, a hma niin South Korea aṭangin mi 140 an haw bawk. Kar hnih liamta aṭang khan inhlawhfaa kalte chu China leh Thailand aṭangin ramri kana an haw a lo phalsak tawh bawk a ni. State Counsellor Aung San Suu KYi chuan Thailand leh Malaysia-a inhlawhfaa kal, mi 1,00,000 vel haw tur an awm dawn tih a sawi. |
hmarchhak | All Assam Restaurant Association (AARA) chuan chief minister Sarbananda Sonowal hnenah lehkha thawnin, coronavirus leng vanga hun rei tak an sumdawnna kalpui thei loa an awm vanga harsatna an tawh mek sutkianna tur ngaihtuah sak turin an ngen. AARA chuan food service industry chuan hun harsa tak a tawk mek a ni tih sawiin, hri leng hian an sumdawnna chu a nghawng na ber a, an sumdawnna tlachhe tur ven leh an hnathawkten an hna an chan lohna turin theihtawp an chhuah tih an sawi. Hemi kawnga an hmalakna pui turin, state sorkar chu special package siam sak tura an phut thu an sawi a ni. CM hnena ngenna an siamah, AARA chuan lockdown chhung chauh ni lo, thla ruk dang chu bill hrang hrangah ngaihdam emaw, tihtlem sak emaw tura an duh thu an sawi. An sumdawnna leh an hnathawkte an enkawl zui zel theihna turin sorkar chuan a pung tlem chiin, working capital loan scheme siam se an duh thu an sawi bawk. |
hmarchhak | Assam helpawl, United Liberation Front of Assam Independent (ULFA-I) chuan Republic Day zinga Upper Assam-a bomb panga puak chu an pawl tih niin an chhal. Thuchhuah siamin, ULFA(I) chuan Republic Day lawmna neih hmaa bomb puak chu an mi leh sate tih a nih thu an sawi a ni. Bomb hi Charaideo district-a Teokghat Tiniali leh Duliajan police station bulah te, Dibrugarh-a Mawari patty leh Circuit House, Graham Bazar bulah leh Tinsukia district-a Doomdooma-ahte tihpuah an ni. Mahse bomb puak hian chhiatna lian tham a thlen lo nia sawi a ni. |
hmarchhak | Assam Assam-ah Covid-19 hmuh chhuah belh zel an ni a, nimin khan hri kai hmuh chhuah hi mi 856 an tling tawh. Health minister Himanta Biswa Sarma chuan hri kai zinga 87 chu enkawl dam an nih tawh thu leh, enkawl lai mi 704 an awm tih a sawi. Assam-ah hian Covid-19 hi mi paliin an thihpui tawh a ni. Nagaland Nagaland-ah nimin khan hri kai pakua hmuh belh a ni leh a, anni nen hian Nagaland-ah Covid-19 kai hi mi 18 an tling tawh a ni. Hri kai hmuh tawh zinga 12 hi Dimapur-a mi niin, Kohima-ah mi panga leh Tuensang-ah mi pakhat an awm bawk. Sample 1,554 chu test tur thawn a ni tawh a, heng zinga 311 result chu la nghah mek a ni. Arunachal PradeshArunachal Pradesh-ah Shramik special train hmanga Chennai aṭanga haw zirlai pakhat chu Covid-19 a kai tih hmuh chhuah belh a ni bawk. Pathianni khan Delhi aṭanga haw zirlai pakhatin hri hi a kai tih hmuh a lo ni tawh bawk. AP health secretary P Parthiban chuan Nilaini zan kha Chennai aṭanga haw zirlai test result hi a positive tih hriat a nih thu sawiin, amah hi a taksaa natna langchhuak lo, asymptomatic a nih thu sawiin Covid care centre-ah dah a ni tih a sawi. TripuraTripura chief minister Biplab Kumar Deb chuan state dang aṭanga haw zingah hri kai hmuh chhuah belh zel an nih avangin, tangkhang hawte chu an vaiin swab test neih sak vek turin a ti. State sorkar hian a hmain state dang aṭanga haw, mi pangaa pakhat zel ang chu swab test a neih sak a ni. Mahse haw zingah Covid-19 kai hmuh belh an awm zel hnuah CM chuan swab test hi neih sak vek turin a ti ta a ni. Tripura-ah hian Maharashtra aṭanga haw zinga mi 20, Chennai aṭanga haw zinga mi panga leh Delhi aṭanga haw zinga mi pathum chuan hri hi an kai tih hmuh chhuah an ni tawh a ni. Nilaini thleng khan hri kai hmuh tawh hi mi 232 an tling tawh a ni. |
hmarchhak | Nagaland sorkar chuan February 1 aṭangin Nagaland Civil Secretariat-a thawkte chu an office kal ṭhat dan azirin an hlawh pek an ni dawn tih a sawi. State sorkarin hriattirna a tihchhuahah, thla thar aṭang hian Civil Secretariat-a thawkte hian an office kal leh haw hun chhinchhiahna tur, biometric device an hmang ṭan tawh dawn tih a sawi. He device-ah hian hnathawktute hi office an thlen tirhah leh, an ban dawnah an attendance hi chhinchhiah zel a ni ang. Office timing hi 9:30 am - 4:00 pm a ni a, hei hi khauh taka vawn a ni dawn tih a tarlang bawk a ni. Thla tina ni hmasa berah a hma thla liamta chhunga Secretariat-a thawkte attendance record hi siamin home department-ah pek ṭhin a ni ang. Home department-in record hi a lo enfiah hnuah, office kal ṭhate chu an hlawh pek a ni ang, a kal ṭha lote erawh an hlawh hrensakin, an kal loh chhante sawifiah tura tih phawt a ni tawh dawn a ni. An insawifiahna azirin Home department chuan hnathawktute chunga action lak dan tur leh,an hlawh pek dan tur chungchangte hi a ngaihtuah chauh ang. |
hmarchhak | Manipur sorkar chuan lockdown avanga state danga Manipur mi tangkhang mek, mi 35,357 te hnenah chhawmdawlna, Rs 2,000 ṭheuh pek an ni tih a sawi. Chief minister B Biren Singh chuan tangkhangte chhawmdawlna CM Covid Fund aṭanga pek a nih thu leh, cheng vaibelchhe 7.07 sen a ni thu a sawi. CM Covid-19 Relief Fund-ah hian mipuite sum thawhkhawm, cheng vaibelchhe 11.38 a lut tih a sawi bawk. Mipuite thilphal taka sum an thawhkhawm avangin sorkar chuan state danga tangkhang mekte a ṭanpui theih phah a ni tiin, Chief minister chuan state mipuite chungah lawmthu a sawi nghal a ni. Manipur sorkar hian state danga thangkhang mekte inziahluhna turin website a siam a, he website-a inziak lutte chu official-ten an enfiah vel a, finfiah a nih hnuah chhawmdawlna hi an pe a ni. |
hmarchhak | Guwahati-a Kamakhya Temple-a 'Ambubachi Mela' neih tur chu hri leng vangin ṭhulh a nih thu temple thuneituten an sawi. Ni nga awh, Ambubachi Mela hi kumtinin Kamakhya temple-ah hian neih a ni ṭhin a, ram chhung leh ram pawn aṭangin chhimtu pawh an ṭhahnem thei hle. Nikuma mela neihah khan chhimtu mi nuai li chuang zet an awm a ni. Maa Kamakhya Devalaya chuan kumina mela neih a ni dawn lo tih sawiin, hemi puala sakhaw ser leh sang leh ṭawngṭaina hun hman tur chu puithiamte chauhin an nei dawn tih a sawi. May 3-ah lockdown tawp dawn mah se, hri leng darh tur venna atana ṭhulh an nih thu a sawi. Hei hi kum zaruk chhunga Ambuchahi Mela ṭhulh a nih ṭum khatna tur a nih thu a sawi bawk. |
hmarchhak | Sikkim chief minister Prem Singh Tamang chuan hripui leng vanga ram puma lockdown puan chuan ram economy a nghawng avangin sum dinhmun siamṭhatna turin sorkar laipui leh state hrang hrang chuan khuahkhirh na siamte pawh an thlahdul tih a sawi. Hemi rual hian state mipuite chu khuahkhirhna thlahdul a nih avang hian inthlahdah lo tura leh, dan zawm ṭha turin a chah. CM Tamang chuan, ""Khawlaia mipui leh motor chhuak nasa lutuk hian rilru a tinuam lo hle a ni. Mipuite chu khuahkhirhna thlahdulna dan siamte chu hmang sual lo tur leh, sorkarin mipuite himna tura dan a siamte chu zawm ṭha turin ak chah a ni. Hri kai tam tak hi an taksaa natna langchhuak mai lo te an ni a, heng mite hian an kai tih pawh hre loin hri hi an thehdarh viau thei a ni. Hei vang hian theihtawpa kan fimkhur zel a ngai,"" tiin a sawi. Tamang chaun hri leng mek hi tupawhin an kai thei a ni tih sawiin, a vaccine a la awm loh avangin pawn chhuah tam loh leh social distancing dan vawn ṭhat chu a invenna ṭha ber a ni tih a sawi. State mipuite, NGO leh political party hrang hrangte chu hri dona kawnga lungrual taka thawk ho a, sorkarin kaihhruaina dan a siamte zawm ṭha turin a ngen. Sikkim hian hmun danga tangkang, an state mi leh sate a hruai haw mek a, Pathianni khan Kota aṭangin zirlai 19 chuan Sikkim hi thlengin, sorkarin khung hranna tura a siamah dah nghal an ni. |
hmarchhak | Nagaland-a state BJP hruaitu 22-te chuan eptu party, Naga People's Front (NPF) an zawm. NPF chuan thuchhuah siamin, BJP hruaitute hian Citizenship Amendment Act (CAA) an duh loh thu sawiin, BJP chhuahsanin NPF hi an zawm tih a sawi. Dimapur-a inkhawm buatsaihah NPF president Dr Shurhozelie Leizietsu chuan an party zawm tharte hi lo lawmin, thutlukna dik tak an siam a ni, a ti. BJP hruaitu dang, ngaihtuahna fim tak putu dangte pawhin an party chu an la zawm belh zel a beisei thu a sawi. NPF zawmtu zingah hian BJP minority wing-a state president hlui Mukbur Rahman leh law and legal affairs department co-convener Toshi Longkumer pawh an tel. Rahman chuan state BJP hruaitu tam takin an party an chhuahsan chhan pakhat chu CAA a ni tih a sawi. He dan hian eng tikah emaw an state leh hmarchhak pum chu a la nghawng ngei dawn tih sawiin, ILP chuan dan loa lut turte chu a dang zo tak tak dawn lo a ni, a ti. NPF president chuan an party chu inthlana chuh tur chauha ding ni loin, Naga mipuite aiawh tura ding a ni tih a sawi. ""Regional party tam tak chu inthlana an chak zawh loh hnuah zuaiin, an ral zui mai ṭhin. Mahse NPF chu chutiang a ni dawn lo a, Naga mipui an awm chhung chuan a awm dawn a ni,"" tiin a sawi. |
hmarchhak | Meghalaya governor Tathagata Roy chu thla khat chuang zet a chawlh hnuah Thawhṭanni khan a hna a zawm leh ta. Governor Roy hi Meghalaya-a Citizenship (Amendment) Act duh lohna lantir a nih laia mawi lo taka a ṭawng avangin sawisel leh dem a hlawh hle. CAA duh lotute chu North Korea-a kal mai rawh se, tiin a twitter-ah a ziak a, a thu ziah avang hian governor a nihna aṭanga bang tura nawrna pawh a tawh phah hial a ni. Hei bakah a hma pawhin Meghalaya chief minister Conrad K Sangma kaihhruai ṭangrual sorkar nen pawh an thu an lo inhmu lo tawh bawk. State cabinet-in a pass tawh, Meghalaya Residents Safety and Security (Amendment) Ordinance chu governor hian a pawmpui duh lo a, Khasi Hills Autonomous District Council (KHADC)-a Administrator's Rule hmang tura state sorkar rawtna pawh a hnawlsak tawh bawk a ni. CAA chungchanga a ṭawngkam hman avanga sawisel leh bang tura nawr hial a tawh avangin thuneitute lamin chawlh la tura an thurawn angin nikum December 18 khan Governor Roy hian chawlh lain, a chawlh lak hun a zawh hnuah pawh a pawtsei chhunzawm zel a ni. A chawlh chhungin Nagaland governor RN Ravi chuan Meghalaya hi a lo hmui a ni. |
Subsets and Splits